Aiaraldeko ikastetxe gehienetan izaten ari da eragina greba feminista

Ikastetxe gehienetan egingo dituzte lanuzteak, eta zentro batzuk gutxiengo zerbitzuekin soilik egongo dira.

Gaurko deitua dagoen greba feministak eragin handia izango du eskualdeko hezkuntza zentroen egunerokotasunean. Ia ikastetxe guztietan egingo dituzte lanuzteak, eta ikasleei zuzendutako ekintza bereziak prestatu dituzte baita ere.

Hemen ikusi daiteke ikastetxe bakoitzak zer egingo duen -zentro batzuetako informazioa falta da, jaso ahala eguneratuko da albistea-:

Matxintxu haurreskola

6 hezitzaile daude zentroan, 5 emakume eta gizon bat. 11:00etatik 15:00etara lanuztea egingo dute emakumeek eta gizona geratuko da zerbitzu minimoak egiten.

Lamuza Ikastetxea

Jantokiko zaintzaile batek baino ez du greba egingo. Hala ere, ekintza bereziak egingo dituzte ikastetxean 11:00etatik 15:00etara. Haurrek marrazkiak egingo dituzte eta leihoetan jarriko dituzte, irakasleek amantalak patioko hesitik eskegitzen dituzten bitartean. Manifestazio moduko bat egingo dute gero, guztiek batera. Lamuza parkera jaitsi eta bertatik Herriko plazara joango dira, gero berriz ikastetxera itzultzeko.

Orozkoko Eskola

Irakasle batzuek greba egingo dute, baina jantoki zerbitzua eta ohiko ordutegia mantenduko dituzte. 11:00etatik aurrera ekintza bereziak egingo dira, grebaren testuinguruan.

Okondoko Haurreskola

Ez du eraginik izango.

Latiorro Ikastetxea

Hiru langilek egingo dute greba, eta baita jantokiko begiraleen erdiak ere. Hala ere, ohiko ordutegia mantenduko dute. Ekintza bereziak egingo dituzte umeekin, grebaren testuinguruan.

Laudio BHI Institutua

73 irakasle daude institutuan, eta 20 emakume inguruk adierazi dute greba egingo dutela. Hala ere, kopurua handitu daiteke azken unean. Plantoak eragin handia izango duela aurreikusten dute, baina ohiko ordutegiak mantendu dituzte.

Laudio Ikastola

Langileen asanbladak bat egin du grebarekin. Hori dela eta, Haur Hezkuntzan eta Lehen Hezkuntzan umeak klasera ez eramatea gomendatu du zuzendaritzak, ezin delako zerbitzua bermatu. DBH eta Batxilergoan klaseak egongo dira, baina 11:00etatik 15:00etara dinamika bereziak egingo dira. DBH 3. mailatik aurrerako emakumezko ikasleek aukera izango dute greba egiteko, eta DBH 1 eta 2. mailako ikasleek posible izango dute herrian antolatzen diren ekimenetara joatea, baldin eta heldu bat euren bila bertaratzen bada.

Aresketa Ikastola

Lanuztea egingo dute 11:00etatik 15:00etara. 11:00etatik 12:30etara zerbitzu minimoak egongo dira, 12:30etatik 14:30etara eskola guztiz itxita egongo da eta 14:30etatik 15:00etara gutxiengo zerbitzuak egongo dira berriz.

Virgen Niña ikastetxea

Printzipioz ohiko ordutegia eta funtzionamendua mantenduko dituzte.

Zaraobe Institutua

Mobilizatzeko hiru modu zehaztu dituzte: egun osoko greba, 4 orduko lanuztea eta bi orduko paroa. Emakume langile bakoitzak nahi duena hautatuko du. Ohiko ordutegi eta zerbitzuak mantenduko dira, baina falta diren irakasleen klaseak ez dira ordezkatuko.

Zabaleko Ikastetxea

10 emakumek egiten dute lan ikastetxean, eta 4k egingo dute greba. 2-3 urteko gelako haurrak gurasoekin egon beharko dira 11:00etatik 15:00etara arte. Ez da jantoki zerbitzurik egongo.

Artziniegako Arteko Gure Ama eskola

Emakume langile batzuk greba egingo dutela adierazi dute, baina guztiek ez dute zehaztu zer egingo duten. Printzipioz ohiko ordutegi eta jarduna mantenduko dute.

Urduñako Herri Eskola

11:00etatik 15:00etara lanuztea ia erabatekoa izango da. Zerbitzu minimoak baino ez dira egongo -bi langile-.

Arrankudiagako Eskola

Lau orduko lanuztea egingo dute emakume langileek, 11:00etatik 15:00etara. Denbora-tarte horretan ez da zerbitzurik eskainiko.

Etxaurren Ikastola

Ez dakite zehazki zenbat emakumek egingo duten greba. Ikastetxea zabalik egongo da.

Urduñako Andra Mari ikastetxea

Urduñako Udalak deitutako elkarretaratzera joango dira emakume langileak, 12:00etan. Gizonezkoak, aldiz, klasea ematen jarraituko dute.

La Milagrosa ikastetxea

Hainbat ekintza egingo dituzte ikastetxe barruan, klaseko orduetan. Ohiko ordutegi eta zerbitzuak eskainiko dituzte.


Otsailera arte zerga bilketa %1 handitu da Gipuzkoan

Aurrekontuak bete ahal izateko, iaz baino %7 gehiago jaso beharko dute foru ogasunek.

Iazko urtarrilean eta otsailean baino bost milioi euro gehiago jaso ditu zergetan Gipuzkoako Foru Ogasunak.

Zerga bilketa aurtengo helburutik behera geratu da, baina Ogasun Sailak garrantzia kendu dio. "Azkeneko urteetan, otsail arteko zerga bilketa urteko osoaren %10-%15 artean izan ohi izan da, eta, beraz, goiz da oraindik aurreikuspenak zenbateraino beteko diren neurtzeko". Horren aldean, nabarmendu du bi zerga nagusiek, PFEZ errenta zergak (%0,8) eta BEZak (%1,3), bilakaera positiboa izan dutela.

Errenta zergari dagokionez, soldatetan egiten diren atxikipenak %2,1 igo dira, baina ondarearen eta kapital higikorren etekinen jaitsierak kalte egin dio errenta zergaren bilketa osoari.

Sozietateen gaineko zergari dagokionez, 10,3 milioi gutxiago jaso ditu aldundiak, haren esanetan, 2015 hasieran likidazioen sarrerak nabarmen handitu baitziren, eta itzulketak ere gutxitu egin dira aurreko urtearekin alderatuta.


Espainiako Auzitegi Nazionalak bermerik gabeko kartzela ezarri die Beñat Aginagalderi eta Juan Luis Rubenachi, bi atentaturengatik. Frantziak atzo Espainiaratu zituen


Erromeria Egunak musikaz, dantzaz eta castellerrez bete ditu kale eta plazak

Ereintza dantza taldeak antolatuta, XVI. aldiz ari dira Erromeria Eguna ospatzen. Goiza ekitaldiz betetakoa izan da: joaldunak, musikariak, gaiteroak, castellerrak eta, nola ez, dantzariak ibili dira herriko hainbat txokotan. Goiza diana batekin hasi da, eta ondoren hamaiketakoa egin dute, indarrak hartu eta dantzan sasoiko ibiltzeko. Kalejira egin dute Xabier Olaskoaga plazaraino, eta dantzatu ondoren, Vilafranca del Penedeseko castellerrek giza gazteluak egin dituzte. Oso txalotuak izan dira. Herriko Plazara jo dute dantzariek, eta ondoren, Gamon Zumardian Goizaldiko eta Ereintzako dantzariek brokel dantza sorta eskaini dute. Gaztelugile kataluniarrek beste emanaldi bat egin dute, eta ekitaldiaren ginga ikurrina eta senyera estelada altxatzea izan dira. Julen Mendoza alkateak Xanti eta Maialen erraldoien miniaturak eman dizkie, eta kataluniarrek, trukean oroigarri bat. Goizeko argazki galeria, hemen. Herri bazkaria Koldo Mitxelena plazan izan da.

18:00etan, berriz, erromeria egingo dute Zumardian. Ordubete beranduago Aiko taldeak kontzertua emango du. Jai ordu asko geratzen da oraindik.


Laxoa txapelketako azken jardunaldiari buruz solastatu gara Tiburzio Arraztoarekin.


Arrasatearrek ustekabean hartu dituzte hauteskundeetako emaitzak

Denetiko iritziak herritarren artean Arrasaten, baina ustekabean hartu dituzte emaitzak, batez ere Podemos-Ahal Duguren igoera.


Dagoeneko jaso daiteke Arraun elkarteko txartela

Zarautz Arraun Elkarteko bazkideek txartela jaso dezakete dagoeneko, elkarteak malekoian duen egoitzan. Txartelarekin %10eko deskontua izango dute elkarteko dendetan egindako erosketatan.


IGERILEKURA TXIRRINGAZ

TXIRRINGAZ IGERIKETARA

Irailak 18tik hasita Orioko Zaragueta Herri Eskolako LH2 eta LH3ko ikasleak igerilekura joaten dira txirringaz. Hiru irakasleren gidaritzapean bere kasko, eta txaleko distiratsua agerian dutelarik, 48 ikasle abiatzen dira 11:00etan.

Kiroldegian begiraleen gidaritzapean igeriketako hastapen ikastaroa jasotzen dute. 12:45ak aldera iristen dira ikastetxera. Honela, igeriketaz gain, bide hezkuntzako arauak ere lantzen dituzte. Beraz, ordu berean bi ikasgaiz jabetzen dira ikasleak. Irakasleak aldiz, gidaritza eta mekaniko lanak burutzen dituzte.


Zetak eta Xabi Bandinik streaming bidez eskainiko dituzte kontzertuak

Koronabirusagatik kultur jarduera denak bertan behera geratu dira. Internet bidez eskainiko dituzte, baina, zenbait musikarik euren kontzertuak.

Bertan behera utzi ditu Xabi Bandinik Bilbon eta Gasteizen egitekoak zituen kontzertuak. Berdina egin du Pello Reparazen Zetak talde berriak. Koronabirusari aurre egiteko bidea aurkitu dute, baina. Streaming bidez eskainiko dute haien musika.

Al mal tiempo... ¡buena cara! Xabi Bandini - Streaming

Info guztia ⤵ pic.twitter.com/AZ3Z2qeGDj — Xabi Bandini (@xabibandini) March 12, 2020

Lagunak, langileak, musikariak... Etxean gelditu behar dugula? Ados. Baina ez gara bakarrik egongo. Prestatu bozgorailuak, garagardoak eta irrifarreak. Zita bat dugu: Martxoaren 22 igandea 21:30tan hemen: https://t.co/jKRJ8x7tHc. Musikak batuko gaitu❤ #musikakbatukogaitu pic.twitter.com/9mPVqfgi0S — ZETAK (@zetak_org) March 12, 2020


Sortzen-ek ohartarazi du gaurko aldaketa "urrats bat" besterik ez dela

"Azkenik, urte askoren buruan, Nafarroako Parlamentuak aldaketa txiki bat onartu du", esan du Sortzen-eko Nafarroako korrodinatzaile Gari Torregrosak, eta nabarmendu du urratsa handia ez den arren hala nahi duten familiei euskaraz ikasteko aukera emango diela.

Hain zuzen ere, Sortzen-ek deituta elkarretaratzea egin dute gaur Iruñean, parlamentuaren kanpoaldean, Nafarroa osoan euskaraz bizi eta ikasteko eskubidea aldarrikatzeko.

Dena den, Torregrosak gogorarazi du gaur onartu den neurria "urrats bat" besterik ez dela eta azken helburua dela zonifikazioa amaitu eta euskaraz ikasteko aukera Nafarroa osoan eskaintzea: "Euskarari hesiak jartzen dizkio zonifikazioak, eta erabat zentzugabea da hori".


Alkoholaren menpekotasuna hizketagai, Uzturreren eskutik

Uzturre alkoholiko anonimoen elkarteak hitzaldia eskainiko du Ibarrako kultur etxean, ostiralean, hilak 13, 19:30etik aurrera. Hiru izango dira hizlariak, drogomenpekotasunaren inguruan ariko den erizain bat, Alkoholiko Anonimoak taldeko kide bat eta alkoholiko baten senitarteko bat.

Ibarrako Udaleko Gizarte Zerbitzuetatik azaldu dutenez, alkohola nerbio sistema zentralaren depresore bihurtzen da lehen tragotik, eta horrek burmuinaren goi funtzionamenduak lokartzen ditu, jokaera eta emozioak aztoratuz. Horregatik da garrantzitsua mepenkotasuna detektatu eta aurre hartzea.


Karabelen etxea botako dute, goizean

Errioaren ondoko bigarren etxea botako dute gaur goizean eta Portu eta Karabel bitarteko bidea itxita egongo da, 09:00etatik 12:00etara.

Karabeleko zubiaren ondoko bigarren etxea bihar goizean botako dute, eta Portu eta Karabel arteko bidea itxita egongo da goizeko 09:00etatik 12:00etara. Karabeleko urbanizazio proiektua dela eta zubia eta zubi ondoko hiru etxeak botako dituzte. Bat bota zuten, eta bihar botako dute bigarrena. Eguzki Alde baserria aurrerago botako dute, eta Karabelgo zubia botatzeko oraindik sei bat hilabete pasako dira, Kronikak jakin ahal izan duenez.


Etxarri Aranazko II. Trikutrailean aritzeko izena ematea igandean zabalduko da

Lasterketa ekainaren 28an jokatuko da eta www.kirolprobak.com web gunean eman behar da izena

Trikutrail taldeak antolatuta, ekainaren 28an jokatuko da, Etxarri Aranatzen, II. Trikutraila. 21 km-ko mendi lasterketa izanen da, 1.400 metroko desnibel positiboa duena. Gehienez ere 350 korrikalari onartuko dira.

Izena ematea igandean zabalduko da, otsailaren 1ean, www.kirolprobak.com web gunean. Ikusirik probak aurreko urtean izan zuen arrakasta –dortsal guztiak agortu ziren– Trikutrailean aritu nahi duten korrikalariei izena ematea lehenbailehen egin dezaten gomendatu diete antolakuntzatik.


ETAk ez duela eztabaida politikoa baldintzatuko esan du PSEk

Bakeak ez duela “prezio politikorik” adierazi du PSE-EEk, eta ETAk xantaia eta mehatxu egiten jarraitu arren, “demokraziak ez duela amore emango”. ETAk eztabaida politikoan ez duela lekurik nabarmendu du PSE-EEk, eginbehar hori “alderdi politikoei eta instituzioei” dagokielako.

Eztabaida politikoan parte hartu nahi duenak, “legalitatearen joku arauak errespetatu beharko ditu”, azpimarratu du PSE-EEk. Alderdi sozialistak lanean jarraituko duela gaineratu du, eta ez dituela bere printzipioak aldatuko.


Pello Zabalaren eguraldi iragarpena 2015/03/03

Eguraldi iragarpena, martxoak3


Promozioa, azken aukera

Hernanik 27-12 galdu zuen atzo VRAC Quesosen aurka eta Vigok berdindu egin zuen. Promozioa jokatu beharra dauka mailari eusteko.

Lan txukuna egin zuen atzo Hernanik, baina ez zen nahikoa izan VRAC Quesos garaitzeko. Talde indartsua zuten aurrean; liderra, eta ligako txapeldun izateko aukera haundia duena. Aldea nabaritu zen, baina trikoloreak defentsan serio aritu ziren eta emaitza, 27-12koa izan zen. Partidua hasterako, Vigok berdindu zuela bazekiten hernaniarrek eta ez zutenez ezer jokoan, jokatzera atera ziren. Hernanik bi entsaio egin zituen, biak bigarren zatian. Jon Olanok egin zuen lehenengoa eta Igor Genuak transformazioa. Mikel Perezek bigarren entsaioa egin zuen, 10 minutu falta zirenean. Berezitasun gisa, atzo Mikel Otxotorenak debutatu zuen eta hiru anaiek elkarrekin jokatu zuten lehenengo aldiz.

Promozioko partiduak, maiatzaren 12 eta 19an

Mailari eusteko, promozioa jokatu beharra dauka Hernanik. Ohorezko B mailako 2 kanporaketak martxan dira. Atzo Alcobendasek Sant Cugati irabazi zion eta gaur erabakiko da Independiente de Santanderren aurka jokatuko duen edo Les Abellesen aurka. Hortik aterako den finala galtzen duenak, Hernani izango du aurrez aurre. Maiatzaren 12an jokatuko du joaneko partidua eta 19an bueltakoa, etxean. Ligako azken partidua gaur zortzi, Santboianaren aurka.


III. Bertsokatu txapelketa: FINALA

Kutxiko katuek antolatutako Bertsokatu Txapelketaren hirugarren edizioari amaiera emateko FINALA jokatuko dute aste honetan.

Noiz? MAIATZAren 9an, ostegunean, 21.00etan

Non? GASTEIZKO GAZTETXEAN

Bertsolariak: Peio Ormazabal, Iñaki Viñaspre, Asier Azpiroz "Azpi", Izar Mendiguren, Maddi Ane Txoperena

Antolatzaileak: Kutxiko katuak


Ezohiko osoko bilkura datorren asteartean

Ezohiko osoko bilkura deitu dute, astearterako, urriaren 14rako, arratsaldeko 18:00etan udalbatza aretoan. Mahai gainean, aztergai bakarra izango dute udal ordezkariek; 2015eko zerga ordenantzak behin behingoz onartu edo ez erabaki beharko dute.

ELA gaixotasuna dutenen aldeko elkartasun ekimena segidan

Urriaren 14rako deitu duten ezohiko osoko bilkura amaitu eta berehala, udaletxe aurreko plazara jaitsiko dira udal ordezkariak, elkartasun ekimen batean parte hartzera. Uda honetan ezagun egin da kanpaina. Zenbat jende ikusi ote dugu baldeka ura burutik behera bota eta diru ekarpen bat egitea segidan, ELA gaixotasuna dutenen alde. Bertako zein urrutiko herritarrak, ezagun eta ezezagunak inplikatu dira ekimenean. Kanpaina Usurbila heldu da orain, Lizasotarren eskutik. Udala izango da bustiko den hurrengoa. “Usurbilgo Udaleko zinegotziok kanpainarekin bat egin eta baldekada bat ur hotzez bustiko gara. Herritarrak ere gonbidatzen ditugu gurekin batera busti nahi badute bustitzera”, adierazi dute.

Hitzordua, urriaren 14an, arratsaldeko 18:30etan udaletxe aurreko plazan. Udal ordezkariak busti bakarrik ez noski, garrantzitsuena dena, ekarpen ekonomikoa egingo dute; 500 euroko ekarpena Usurbilgo Udalaren izenean, eta hogeina euro zinegotzi bakoitzak. Zuek ere busti edo ez busti, diruz lagundu dezakezue elkartasun kanpaina. Urriaren 14an udaletxe aurrean egingo den ekitaldian, dirua biltzeko kutxa bat jarriko da. Jasotako laguntza, ELA gaixotasuna dutenen alde, ikerketara bideratuko da. Ekarpenak honako kontu zenbakian egin behar dira: AdELA Eskal Herria: ES74 3035 0060 44 0600080648 (Laboral Kutxa). Informazio gehiago: adelaeuskalherria.com


Eguraldiak ez du errugbi arratsaldea zapuztu

Lasarte-Oriako Michelin kirol gunean errugbiaz gozatzeko aukera izan da larunbatean. Eguraldiari aurre eginez, Euskal Ligako hiru partida jokatu dira eta maila ezberdinetan hainbat herritar lanean ikusteko aukera izan da. Babyauto Beltzak taldeko jokalariek ez dute huts egin eta hiru norgehiagokak irabazi dituzte.

18 urte eta 16 urte azpiko partidak izan dira lehenik. Bi taldeek Gernikaren aurka jokatu dute.

16 urte azpiko Gure-Etxea ZRT Beltzak taldeko jokalariek partida hasieratik haien nagusitasuna erakutsi dute eta hutsean utzi dute arerioa, 74-0.

18 urte azpiko Lavie ZRT Beltzak taldeko kideak ere ederki jokatu dute aurreko lerroan, zein hiru laurdenekoan. Ondorioz, garaipena erdietsi dute, 59-14.

Azkenik, Babyauto Beltzak seniorren bigarren taldea izan da. Nahiz eta hasieran Elorrio aurreratu, Babyautok buelta eman zion partidari eta neurketan 42-10 gailendu da.

Lautik lau

Igandean Ohorezko B mailako Babyauto Zarautz taldearen txanda izan da. Aurrez aurre Campus Ourense izan dute. Zarauzko taldearen nagusitasuna nabaria izan da. Aurreko lerroan, zein defentsan sendo jokatu dute eta 50-17 irabazi du.

Honez gain, Jon Ibisate gazteak Euskal Ligako epaile bezala bere lehen partida zuzendu duLandaren. Marrazain lanak ere egin ditu estreinekoz Ohorezko Mailako Senor Independiente Santander-Sanitas Alcobendas partidan.

Bestalde, larunbatean, abenduaren 2an Senior B taldearen partida berria ikusi ahalko da Michelingo zelaian, 15:40etik aurrera. Arerio Igorreko Arrariko Zekorrak taldea izango da. Baby Auto Zarautz taldea berriz, Valladolidera doa Emerging El Salvador taldearen aurka jokatzera.


Asanblada gaur Biterin

Koxka Ezinduen Elkarteak asanblada orokorra deitu du gaur arratsalderako. Besteak beste, hitz egingo dute lokalak desjabetu ahal izateaz, ezinduen kasuan batez ere igogailua jartzeko. Bilera gaur, arratsaldeko 17:00etan, Biteri kultur etxean.


Odol ateraldiak, asteartean Zelai Arizti kultur etxean

ZUMARRAGA // Odol emaileen elkarteak odol ateraldiak egingo ditu asteartean, 17:15etik 20:15era, Zumarragako Zelai Arizti kultur etxean. Azkenaldian odol emateek behera egin dute eta elkarteak bizilagunei laguntza. eskatu die. Osasun ona eta 50 kilo baino gehiago duten 18 eta 65 urte bitarteko guztiek eman dezakete odola.


Iban Garate: 'Euskara bezain gure hizkuntza da gaztelania'

Mystikal filmak denen ahotan jarriko du berriz ere Iban Garate, baina azkoitiarra ez da geldirik egon. Sortu duen Tuntuxa ekoiztetxearekin dokumentalak egin eta 2011n Arriya pelikula estreinatuko du.

Iban Garate pantaila handian ikusteko aukera dugu, eta ez edozein filmean gainera. Zelakoa da Mystikal?Bai, ikusteko aukera ez da galdu behar. Familia guztiarentzat pelikula da, zazpi urtetik gorakoentzat hobeto dagoela esaten dugu agertu litezkeen munstroren bat inor izutu ez dezan, baina gurasoak gaztetxoekin ikustekoa da. Pentsatzen dut lan handiz, izerdi handiz egindako pelikula hau ikusteko modukoa dela, ikusgarria dela, benetan. Zerbait berezia eta ezberdina da, hezur haragizko aktoreak ditu, baina baita animazioan egindako beste pertsonaia batzuk ere. Espazio guztiak, dekoratu guztiak ez dira benetakoak, birtualak dira, ordenagailuz eginak, eta hori, Europa mailan, lehendabiziko aldiz egiten den zerbait da. Pelikula oso bat kromaren teknika erabiliz eta eszenario birtualekin.

Zaila izan al da dekoraturik gabe lan egitea?Bai. Aitortu behar dut erronka dela gutxienez. Ez gaude ohituta horretara, eta gauzak hezur haragizkoak eta ukitu daitekeen espazio fisiko batean egoteak baditu bere abantailak. Aktorea askoz ere hobeto sartzen da giroan zerbait ukitu dezakeenean, erreferentzia argiak dituenean. Txorakeri bat eman lezake baina ate bat ikusi ahal izatea edo aktore bat aldamenean izan eta ukitu ahal izatea, asko da aktore batentzat bere pertsonaian sartzeko. Aldiz, kromaren teknikarekin, espazio guztia hutsik zegoen, dena aktorearen imajinazioan dago. Hotza eman lezake beste aktore bat ez ukitzea, espazioa ez ikustea, baina zuzendariak argi baldin badu zer den momentu horretan pantailan ikusten dena, aktoreak ez ikusi arren, horrek asko laguntzen du. Angelek, zuzendariak, esaten zigun: "Leiho honetatik izaki oso itsusi bat ikusiko duzu; ondoren, beldurtu egingo zara, beldurraren beldurrez erori ere bai; gero, lau hanketan bost pauso eman, eta harago dagoen ate hartatik atera egingo zara". Akzio horiek guztiak buruan hartu, eta ezer ikusten ez genuen arren, imajinatzen genuen benetan ikusten ari ginela. Kontzentrazio lan handia eskatzen duen lan bat da. Etorkizunean argi dago horrelako pelikula gehiago egingo direla, eta zorte handia izan dugu aktoreok horrelako produkzio batean parte hartzeagatik. Ematen du urrutiko zerbait dela, eta ez, Gipuzkoan egin da, eta harro gaude pelikula osoan sistema hori erabilita egindako lehenengo pelikula europarra Euskal Herrian egin ahal izateaz.

Eta datorren urtean Arriya filma estreinatuko duzu. Zelako pelikula ikusiko dugu?Nik aukera gutxi izan dut zinema egiteko, Aupa Etxebeste!, bere garaian; orain Mystikal, eta gero Arriya, eta hirurekin oso-oso gustura nago. Arriya bi familien arteko istorio bat da. Istorioaren ardatzean gizabanakoak kolektiboarekiko daukan harremana dago. Nire pertsonaia Peru da. Arazoak ditu, bere erabakiak hartu nahi ditu, baina sekula ez du berak bere kabuz erabaki bat hartzen; kolektiboak edo gizarteak markatzen dion bidetik eramaten duelako. Bi familien arteko apustu bat dago, mando bat eta zaldi baten artean, harritik tiraka. Metafora bat izan liteke, norberak bere harria duela eta tradizioaren sama hori hor dagoela. Oso laguna dut zuzendaria, Alberto, eta bera gustura dago. Ikuslea gustura egotea bigarren pausua da, baina lortuko dugulakoan nago.

Eta zer moduz moldatu zara gaztelaniaz interpretatzen?Euskal Herrian gertatzen den bezalaxe, batzuek euskaraz badakigu eta beste batzuek ez, eta pelikulan horixe ikusten da. Niretzat hori zerbait berria da, lehenengo aldiz ari naiz gazteleraz lanean, baina euskaldunok, hemen hegoaldean behintzat, eta Iparraldean frantsesarekin gauza bera gertatuko da, gureak ditugu bi hizkuntzak. Nire ama hizkuntza euskara da, baina gaztelera nire hizkuntza da ere, eta, zentzu horretan, arazorik ez dago, nik txiki-txikitatik hitz egiten dudan hizkuntza denez... Beharbada ama hizkuntzan naturalagoak gara, eta gauzak lehenengotik hobeto ateratzen zaizkigu, baina landuta, eta gure lana hori da... Gazteleraz egin behar denean, gazteleraz egiten dugu, euskara bezain gure hizkuntza delako.

Orduan, Madriletik proiekturen bat sortzen bada, Madrilera zoaz? (Kar-kar) Ez dakit, hori oso ezberdina da. Hemendik alde egitea oso ezberdina da. Norberak bere loturak ditu dagoen lekuan eta ez da hain erraza izaten. Baina, jakina, ni profesionala naiz, eta profesional batek merezi duen proiekturen bat esku artean baldin badauka, ez zaigu urruti egingo ez Madril, ez Brusela, ez...

...Hollywood?Ezin da horretan pentsatu! Beharbada Madril gertuago daukagulako, eta Hollywooden ezin da pentsatu. Suertatuko balitz, joango nintzateke, jakina! Probatzeagatik bakarrik. Eta nik ez dut biziki bilatuko, e?

13 urte igaro dira "Goenkale"n hasi zinenetik. Ordutik ez zara gelditu, baina, hala ere, ikasketak amaitu dituzu. Gogorra izan al da lana eta ikasketak uztartzea?Beti da gogorra. Lana jolasa bakarrik balitz, eta denbora gutxi eskatuko balu, beharbada ez litzateke hain zaila izango, baina lanak eskatzen du bere denbora, eta ikasle batek ere bere orduak behar ditu ikasteko lanak egiteko. Gure hezkuntza sistema ez dago pentsatuta bi gauzak bateratzeko; hor beste oztopo bat dago. Nik suerte handia izan dut. Ikastola garaian, adibidez, lagunak eta irakasleak, denak, oso alde izan nituen, asko lagundu izan didate eta horregatik ikastolako ikasketak ongi bukatu nituen. Eta unibertsitatean ere, lan karga pixka bat jaitsita, egin ahal izan dut. Ikus-entzunezko komunikazioa bukatu nuen duela hiru urte. Baina gauzak ez dira errazak, eta norberak lan asko egin behar du, eta horixe da giltza. Baina gustuko lekuan, aldaparik ez da izaten, eta nik aldapa handirik ez dut izan zentzu horretan.

Hasiera batean ekonomia ikasten hasi zinen.Nik nahiko argi izan nuen ekonomia ikasi nahi nuela, interesatzen zitzaidan mundu bat zelako, eta iruditzen zitzaidalako ekonomia kapitalistan edo finantzen munduan eraikita dagoen mundu batean bizi garenez, ezinbestekoa zela gertatzen dena jakitea. 18 urterekin "Goenkale" utzi egin nuen, eta gero "Betizu"ko kontua suertatu zitzaidan, baina Deustun ekonomia ikasten ari nintzen bitartean izan zen hori. Nire lehenengo helburua ekonomia bukatzea zen. Denborak aurrera egin ahala, "Betizu"n zuzenekoak aurkezteko aukera sortu zitzaidan. ETBk 21 urteko gazte bat egunero zuzeneko baten ardurapean jartzen apustu handia egiten zuela iruditu zitzaidan, eta pentsatu nuen izango zela astia ere bi mundu horiek, ekonomiaren mundua eta ikus-entzunezkoa uztartzeko. Eta gaur egun, beste bi lagunekin batera, Tuntuxa ekoiztetxea daukagu Zumaian. Saiatzen naiz enpresaren gestioko mundua aurrera eramaten proiektu propioak garatuz. Ez dira hain mundu kontrajarriak ere; produkzioko mundua ekonomiarekin oso lotuta dago.

Zein da zure eginkizuna Tuntuxan?Produktore lanak egiten ditut. Hiru lagun gara: Alberto Gorritiberea, Arriya zuzendu duena; Mikel Mendizabal, zine munduan zuzendari laguntzaile eta script bezala bere lanak egin dituena; eta ni. Nire lana, enpresako lanak koordinatzea eta produkzio lanez arduratzea da, Albertorena sormeneko alorra da, eta Mikel alor teknikoago batean aritzen da. Oso perfil ezberdinak ditugun pertsonak gara, eta hiruren artean saiatzen gara gure lantxoak aurrera ateratzen, momentuz, txikiak, baina etorkizunean indarrez egoteko asmoz.

Zertan ari zarete une honetan?Proiektu berria prestatzen ari gara. 2009an Flysch, Haitzen Hitza dokumentala estreinatu genuen. ETBk parte hartu zuen beste erakunde batzuekin batera, eta berriki Rondako Zinema Zientifikoaren Jaialdian sari bat lortu du. Gure bigarren proiektua Ttaup, ttaup! Arraun kolpeka izan da, Eneko Dorronsorok zuzenduta. Arraun munduari buruzko dokumentala da. Urte betez Zumaiako arraun taldean sartu zen Eneko eta han ikusi zituenekoekin 67 minutuko dokumental bat egin dugu. Orain ahaleginduko gara Euskal Telebistan proiektuak sartzen, baina horretaz aparte, zinerako kontuak eta, prestatzen ari gara. Jakina da gure sektorean proiektuak ez direla egun batetik bestera egiten, eta, beharbada, pare bat edo hiru urteko heltze prozesu bat behar dutela.

Tuntuxatik aparte, baduzu proiekturik?Momentuan ez. Ez nioke ezetzik esango. Telebistarako zerbait egin nahi nuke, telebista nire habitat naturala izan delako azken hamahiru urte hauetan. Baina momentuan ez da suertatu halakorik, eta jarraituko dugu zerbait aurrera ateratzen. Ez dut bakarrik Tuntuxarekin egingo lanik, eta ez dut egin nahi. Lehengo martxa jarraitu nahi dut. Hala ere, gure proiektu propioak ateratzeko plataforma bat da Tuntuxa.

Zineman eta telebistan aritu zara, kamera aurrean eta atzean. Zer duzu oraindik egiteke?Irratia. Ez dut sekula irratirik egin. Bueno, unibertsitate garaian egin nuen. Nafarroako Unibertsitatean programa bat egiten genuen euskaraz, "Ilunafarra" zuen izena. Hamar programa egin genituen, baina profesionalki irratirik ez dut sekula egin, eta sekula ez da berandu. Oraindik 28 urte dauzkat, eta iritsiko da egun hori ere.

Neska askok jakin nahiko dute... Nobiarik baduzu?Badaukat, badaukat. Ez dizut esango nor den, baina ez da Eitbtik urrutikoa. Galdetu irratian... (kar-kar)


Bezeroekin hartu-emana hobetu eta marketinga lantzeko bi hitzaldi, maiatzean

ba al dakizu nola jarri harremanetan zure bezeroekin? Eta zein marketing estrategia erabili salmentak hobetzeko? Merkatariei zuzenduta bi hitzaldi antolatu ditu maiatzaren bukarean Hernaniko Merkataritzaren dinamizaziorako bulegoak. Javier Morenok emango ditu biak, Biterin, 14:30etatik 16:30etara.

Bezeroa konbentzitzeko, 12 egi unibertsal

Nola jarri harremanetan nire bezeroarekin izango da aurreneko hitzaldia, maiatzaren 30ean. Beste pertsonetan eragiteko gaitasuna landuko da bertan, eta horretarako, saltzailearen baliabide psikologikoak nola aktibatu ikasiko dute. Antolatzaileek diote, bezeroa konbentzitzeko 12 egi unibertsal identifikatu direla, eta hauek erabiliz gero, salmentak erraztu eta hobetu litezkeela.

Ia koste gabe saltzeko ideia eta teknikak

Gerra batean bezala, enpresa txikiak haundiekin lehiatu daitezkeela diote Gerrilla-marketinga hitzaldiko antolatzaileek. Maiatzaren 31n izango da, eta bertan erakutsiko dute enpresa bakoitzak nola jakin dezakeen zein diren bere baliabideak. Horiek identifikatu eta ekintza eta helburu berriak nola zehaztu aztertuko dute, lehiakide haundi eta indartsuak saihesteko.

Merkataritza saltokiak modernizatzeko, laguntza eskaera

Eusko Jaurlaritzak inbertsio-proiektu bat du martxan merkatariei euren establezimenduak modernizatzen laguntzeko.

Lehenengo taldeko inbertsioetarako, hau da, altzariak, errotuloak... %15eko dirulaguntza emango du, beti ere, proiektua 2.000 eurotik gorakoa bada. Bigarren taldeko inbertsioetarako berriz, hau da, informatika aplikazioak, softwareak... %20eko dirulaguntza emango du. Kasu honetan proiektua 600 eurotik gorakoa izan beharko da.

Laguntza eskaera ekainaren 30a baino lehen egin behar da. Informazio gehiagorako: 943 333 049 edo dinamizador@comercio-gipuzkoa.com


Ardien artilea garbigunean uzteagatik kobratzen den tasaren ordainketan lagunduko du Lesakako Udalak

Lesakako udalak diruz lagunduko du Alkaiagako garbigunean ardien artilea uzteagatik Bortzirietako Hiri-Hondakinen Mankomunitateak kobratzen duen tasaren ordainketa. Eskaitzaileak Lesakan erroldatua egon beharko du eta ardiak bere izenean egon beharko dute Nafarroako Gobernuaren erregistroan.

Interesdunek eskaria udaleko bulegoetan aurkeztu beharko dute erreziboaren agiriarekin batera. Azkenik, Lesakako udaletik oroitarazi dute artilea mendian edo bertze edozein lekutan uztea debekatua dagoela.


Tarazonan (Aragoi) izan dira egun pasa, Goiz Eguzkiko 53 lagun

Goiz Eguzkiko kideak Aragoiko lurretan barrena ibiliak dira egun pasa, Tarazona herrian hain zuzen. 53 lagunek hartu zuten parte irteeran apirilaren 16an, eta herriko txokorik esanguratsuenak bisitatu zituzten: Nuestra Señora de la Huertako katedrala esaterako. Datorren ekintza asteburuan izango dute: larunbatean abesbatzaren emanaldia izango da, egoitzan, 19:30etan; eta igandean Maiatzak 1eko ospakizuna dute.


Azken Sustraiak eta Alarma Morea, Lazkaon kontzertuan

LAZKAO // Lazkaoko Gazte Asanbladak musika kontzertua antolatu du. San Prudentzio jaiak pandemiagatik bertan behera geratu ondoren, ordezko prestatutako ekimenetako bat da, kultura suspertzeko eta aukerak emateko helburuarekin. Azken Sustraiak eta Alarma Morea talde goierritarrek joko dute. Areria antzokian da kontzertua, larunbatean 18:30ean. Sarrera 5 euro da.


Hitzaldia eta erakusketa,

mendi eta baso erreserben inguruan

Goizuetako Udalak Eguzkirekin elkarlanean, hitzaldia eta erakusketa antolatu ditu datozen egunetan. Iñaki Aizpuru biologoak emango du hitzaldia. Mendi eta herri basoak gestionatzeko oinarri berriez ariko da Aizpuru, Añarbe, Artikutza eta Bertizeko kasuak kontuan izanda. Hitzaldia ostiralean izango da, hilaren 13an, Goizuetako Udaleko Ganbaran; 19:30etan.

Añarbeko basoak, fauna, ura... erakusketan

Añarbeko baso erreserba berriaren ingurukoa izango da erakusketa, Aiako Harriko Parke Naturalean dagoenarena. Añarbeko basoak, fauna, ura... dira besteak beste, erakusketan lantzen diren gaiak. Egunero egongo da ikusgai, Goizuetako Udaleko ganbaran, 17:00etatik 19:30etara. Abenduaren 13tik 21era izango da ikusteko aukera.


Berriatuko Ixura musika taldeak kontzertua eskainiko du barikuan, Deban

Berriatuko Tarine udal musika eskolak eta Debako musika eskolak elkarlanean antolatutako ekitaldia izango da barikukoa [martxoak 11]. Baina Berriatuko eta Debako musikariez gain, Zumaia eta Donostiakoak ere izango dira.

Elkarmusik izenburupean, Berriatuko Ixura taldeak, Debako Chikiliquartet eta Esemble Deba-Zumaia-Donostia taldeak ariko dira saioan. Kontzertua 19:15ean hasiko da, Debako Agirre Jauregiko Ispiluen gelan. “Emanaldi honekin, gure helburua da Berriatuatik atera eta inguruko musikariekin gure ezagutzak partekatzea. Beste eskola batera joango gara, eta hangoekin ere egongo garenez, nork bere ezagutzak erakutsiko ditu”, azaldu dute Berriatuko Tarineko ordezkariek.

Emanaldian denetariko musika instrumentuak entzuteko aukera egongo dela ere jakitera eman dute. “Ixura taldea musika tresna ezberdinak jotzen dituzten musikariek osatzen duten taldea da. Izan ere, gure eskola txikia da eta denetarik ikasten da”. Izatez, Ixura taldea akordeoi taldetik sortu zela gaineratu dute Tarinekoek. “Hasiera baten ohitura zegoen akordeoi taldeak osatzea. Gerora, baina, instrumentu berriak sartzen joan ginen eskolan eta horiek ere taldera gehitzen joan ziren. Gerora izena aldatu genion eta Ixura jarri genion. Izenak horrek musika tresna ezberdinen taldea esan nahi du”.

Zehatz esateko, Berriatuatik hamahiru ikasle eta lau irakasle joango dira Debako emanaldira: flauta joleak, trikitilariak, baxua jotzen dutenak, gitarra elektrikoa, bateria… Debako Chikiliquartet taldean, ostera, lau musikari ariko dira, eta Ensemble Deba-Zumaia-Donostian hamahiru klarinete jole. Guztira, beraz, 34 musikari bilduko ditu ekitaldiak.

Adinari dagokionez, 12-13 urteko musikarietatik aurrerako musikariek parte hartuko dute emanaldian. “Denetarik egongo da”.

Kantak. Berriatuko taldeak sei kanta eskainiko ditu eta lehena izango da jotzen. Atzetik Debakoek eskainiko dute saioa, lau kantagaz. Azkenak izango dira Ensemble Deba-Zumaia-Donostiakoak, horiek laupabost kanta eskainiko dituzte.


Jon Arretxerekin solasaldia 'Arte[faktua]' saioan, 13:30ean

Elkarrizketa Bilboko San Frantzisko auzoan egingo da, berak dioen bezala 'Afrika Txikian', bertan girotu baititu Touré detektibearen sagako bost eleberri.

Jon Arretxe, idazle basauriarra da aste honetako elkarrizketatu nagusia 'Arte[faktua]' literatura saioan. Elkarrizketa Bilboko San Frantzisko auzoan egingo da, berak dioen bezala 'Afrika Txikian', bertan girotu baititu Touré detektibearen sagako bost eleberri. Azken nobela beltza ordea, “Arrutiren banda” izenekoa, Basaurin kokatu du, bere herriarekin zuen zorra kitatze aldera.

Jon Arretxe Filologian doktorea da, Gorputz Hezkuntzako ikasketak eginak ditu eta opera kantaria da. Bere liburuetan, batik bat nobela beltza eta bidaietan jasotako istorioak biltzen ditu. Egun, bidaiak alde batera utziak dauzka eta Arbizun bizi da, Sakana haranean.

Edu Arnaiz liburu saltzailea eta laguna gonbidatu du programara. San Frantzisko kalean bizi da eta haren etxean hartu zuen ostatu Arretxek 6 urtez Touré-ren liburuak idazteko. Horrez gain, operarako zaletasuna partekatzen dute.

Lander Eizagirre, Euskadi Irratiko esatari eta liburu irakurleak Paul Austeren Kristalezko hiriaren gomendioa egingo du eta Galdet[egian] Bertol Arrietak, Anjel Lertxundik eta Kattalin Minerrek euren gustuko liburuen berri emango dute.

Booktouber-aren atalean, Donostiako Amara Berriko Leire Gaztañaga ikasleak, Arrate Egañaren Klarisa ume desagertu baten kasua gomendatuko du berak grabatutako bideoan.

Asteko nobedadeek, liburu dendek aukeratutakoen aipamenek, pitxiek eta Jon Arretxeren epilogoak borobilduko dute saioa.

Hau guztia, 13:30ean, eitb.eus-en eta ETB1en.


'Kameratoia'-ren platoa Lekeition izan da aurten

Ikusgarri aretoan banatu zituzten zapatuan Topaguneren XIII. film labur lehiaketako sariak, oraingoan Zine Bilerarekin elkarlanean. Hirugarren saria lortu zuen Oñatiko LPM taldeak, hirugarrenez izan zen irabazle, Uda films taldea, eta bigarrena, Txistana.

70 gaztetik gora jardun zuten 48 ordutan euskarazko film laburrak egiten; gehienak 20 eta 22 urte bitartekoak. Mikel Zumetak eta Yogurinha Borova artistak lana izan zuten hamahiru lanen artean hiru onenak aukeratzen. "Maila handia dago, ez da egon beste urtetan besteko aldea lanen mailari begiratuta".

Ikusgarri aretoan egin zuten Ugaitz Alegriak aurkeztu zuen sari banaketa ekitaldia; Durangotik Lekeitiora egin du eta aurten salto Rally-ak, Euskal Zine Bileran gazteei espazioa eskaintzeko asmoaz. "Oso pozik gaude sortu zen giroarekin; aurkezlearen, epaileen, parte-hartzaileen eta publikoaren jarrerarekin ekitaldi umoretsua izan zen", esan dute Antolakuntza taldekoek. Kameratoia.eus eta Zinebilera.com atarietan ikus daitezke lan guztiak eta ekitaldiko argazkiak.

'Dzanga' gaiari helduta

Hamazortzi talde hasi ziren lanean eta hamahiruk bete zituzten lehiaketaren irizpideak. Horien artean, irabazle, Unibertsitatean sortutako Uda films taldekoak –Trebiñukoak, Donostiakoak eta Lizarrakoak–. Ezin sinistuta igo ziren saria jasotzera, eta, hirugarrenez irabazi zuten Kameratoia-ko sari nagusia, Tazan film laburrarekin. Epaimahaiaren esanetan, "egitura gehien errespetatuz, istorio bat kontatzen duelako" eta, era berean, "baliabide teknikoen erabilera" ere azpimarratu zuten.

Ondarroako eta Mutrikuko Txistana taldearen Abisal lanak "poetikaren bidez hausnarketarako bidea eskaintzeagatik” eskuratu zuen bigarrena. Eta Oñatira eraman zuten Dzanga? ?-rekin hirugarren saria “umorearen erabilera burutsua" egin zutela eta "baliabide tekniko murritzei etekina modu eraginkorrean erabiltzeagatik”. Bikoizketa eta bideo desberdinen txertaketa erabilita lanari balio handiagoa eman ziotela" gaineratu zuten epai-mahaikideek.


Zigor Martinez: "Zerbait desberdina entzun nahi dutenei ate berri bat zabaltzen diegu"

Musika eskolako ikasleek jazz, funk, swing eta halako estiloak entzuteko eta jotzeko helburuarekin jaio zen Arrasate Musikal Big Band, eta azken urteetan, besteak beste, San Juan jaiak bukatu eta hurrengo ostiralean Monterron parkean emanaldia eskaintzen dute. Taldearen ibilbideaz, esperientziez eta ostiraleko kontzertuaz jardun dugu Zigor Martinezekin, Big Bandeko zuzendariarekin.

Big Bandek 11 urte bete ditu. Zer moduzkoa izan da orain arteko ibilbidea?

Musikariak hezteko taldea gara, eta urtero musikariak aldatu behar izaten ditugu; izan ere, batzuk kanpora joaten dira ikastera, beste batzuek lan kontuak direla-eta ezin dute jarraitu... Musikari batek taldea uzten duenean beste ikasleren bat bilatzen dugu. Ibilbide polita izan dugu, aurten lasaiago gabiltza, baina 10. urteurrenean, hamar egunean hiru kontzertu izan genituen eta oso esperientzia polita izan zen.

Urte hauetan guztietan herrian ezagun egin zarete, Monterrongo kontzertua askorentzat urteroko zita bihurtu da.

Gauza polita da herriko jendeak gure kontzertuak ikustera joatea. Egia esan, hainbeste musikari izanda, lekuak erraz bete ditzakegu, baina Durangon, Amurrion eta Leioan jo dugunean ere herriko jendea etorri da gu ikustera: publikoak gustura entzuten gaituen seinale da.

Estilo desberdinak nahasten dituzue: jazza, funka, swinga, latindar erritmoak... Askorentzat, ohikoak ez diren doinuak dira.

Oso estilo zehatzak entzuten dituztenei, agian, ez zaie gustatuko, baina zerbait ezberdina entzun nahi dutenei ate berri bat zabaltzen diegu. Askotan, filmetako abestiak edo abesti ezagun bat jotzen dugunean, asko gustatzen zaie.

Taldea 23 musikarik osatzen duzue. Zaila izango da horrelako talde bat gobernatzea.

Eskolako talde bat denez, ikasgai moduan planteatzen dugu, baina, hala ere, oso zaila da hainbeste pertsonak osatzen duten taldea eramatea. Agenda guztiak egokitzea oso zaila da, hori da big band profesional gutxi egotearen arrazoia.

Musikari gazteak hezteko era da.

Bai, musikari gazteak hezteko balio du, eta horregatik ez dugu estilo zehatzik lantzen. Badira rock edo swing estiloan espezializatutako big bandak, baina hori ez da gure helburua. Musikariei bideak zabaltzen dizkiegu, dituzten aukerak erakutsi eta euren bidea egin dezatela nahi dugu.

Herriko salsa dantzariekin ere zerbait egin duzue.

Bai, elkarrekin jai latindar bat egin genuen. Kalean zegoen kartel baten ondorioz ezagutu nituen eta haiekin harremanetan jartzea pentsatu nuen. Esperientzia polita izan zen, zerbait desberdina egin genuen eta hamargarren urteurrenean ere gurekin dantza egitera gonbidatu genituen.

Bi disko ere grabatu dituzue?

Musikarien heziketaren parte da diskoak grabatzea. Dirudiena baino askoz zailagoa da, pazientzia handia behar da.

Diskoen emaitzarekin pozik?

Bai; lan handia egin dugu bi diskoak grabatzeko, entsegu asko egin ziren, eta momentu haietako errepertorioak betikotu ditugu.

Nahiz eta gehienak abesti instrumentalak izan, abeslari batzuekin lan egin duzue. Ez duzue taldean abeslari bat sartzea pentsatu?

Hasiera batean, kantu batzuk Amaia Arriarani abesteko eskatu genion eta emaitzarekin gustura geratu ginen. Gero, J. Sang-ekin (Ekon, Governors...) lan egin dugu, eta orain, Evert eta Alaine ditugu. Abesten ikasi nahi dutenei aukera bat ematen diegu, talde handi batekin nola abestu behar den ikasi, taula gainera irten eta dakitena erakusten dute. Esperientzia honek abeslari hobeak izaten lagundu die.

Aurreko urtean Munichen izan zineten.

Taldea motibatzeko era bat da irteerak egitea. Ez da erraza hainbeste pertsonarentzako bidaia bat antolatzea, baina horrelako irteerek taldea sendotzen dute.

Etorkizunerako planik bai?

Planak baino gehiago, ideiak ditugu. Gure helburua noizean behin irteera bat egitea, diskoren bat grabatzea da. Nahiz eta musika eskolak ekonomikoki lagundu, gauza hauek guztiak egiteko dirua behar da eta horretarako gure diskoak eta kamisetak saltzen ditugu. Ikasturte bakoitzean finkatutako helburuak betetzen saiatzen gara.


Asteburuko Bardoak txapelketako finalaurrekoak, atzeratuta

Koronabirusaren harira gomendatutako prebentzio neurriekin bat eginez, asteburu honetan Goizuetan eta Jaunsaratsen egitekoak ziren Bardoetako finalaurrekoak atzeratzea erabaki du Nafarroako Bertsozale Elkarteak. Aurrerago jakinaraziko dira ordezko datak.

Goizuetan eta Jaunsaratsen egitekoak ziren, larunbat honetan, 2020ko Bardoetako azken bi finalaurrekoak. Ordea, koronabisurasen harira erakundeek hainbat prebentzio neurri gomendatu dituzte, eta horiekin bat eginez, bi saioak atzeratzea erabaki du Nafarroako Bertsozale Elkarteak. Goizuetako eta Basaburuako Udalekin batera hartu du antolatzaileak erabakia. Aurrerago jakinaraziko dira bi saioen ordezko datak.

Bestalde, astelehen arratsaldean bilduko da Bardoetako talde antolatzailea, eta orduan erabakiko da finalarekin ere zer egin (martxoaren 28an da egitekoa, Lizarran). Bileraren ostean jakinaraziko da erabakia.


San Juanetako egitaraua ekintzez josita dago

Astebete bakarrik ez da falta Arrasateko San Juan jaiak hasteko eta dagoeneko, egitaraua prest dago. Festetako lau egunetan zehar hainbat eta hainbat ekintza izango dira, adin tarte guztietara bideratuta daudenak.

Arrasateko Udalak atzo aurkeztu zuen San Juanetako egitaraua. Horren nondik norakoak azaldu baino lehenago, udalak, eskerrak eman zuen jaien antolakuntzan parte hartzen duten eragile eta talde orori: kultur talde, SUDC, Lore Gazteak, Arrasate Musikal, Txorbela, Txatxilipurdi, Erraldoi eta Kilikien konpartsa, AED eta abar. Eskerrak ematez gain, honako beste mezu hau ere adierazi zuen udalak: "Bai beti, bai jaietan ere, sexu eraso guztien aurrean tolerantzia zero izan behar da", azpimarratu zuten ordezkariak.

Behin bi mezu horiek helarazita, jaien bueltan ekintzen azalpenak eman zituzten Udaleko ordezkariak.

Gaur bertan hasiko dira ekintzak

"San Juanei dagokienez, asteburu hau izango litzake haur eta neska mutiko gaztetxoen asteburua; zapatuan haurren danborrada izango da eta domekan haurren dantzari eguna", azpimarratu zuen Anuska Ezkurra zinegotziak. Gainera, azken urteetan, Arrasteko Udalak gazteen aldetik hainbat eskaera izan dituzte, eta eskaera horiei erantzuteko asmoz, ekimen bereziak antolatu ditu udalak. Hala nola, Goazen telesaileko neska-mutilen zein Pirritx eta Porrotx pailazoen emanaldiak. Agenda kontuagatik, azken hau ez dago egitarauaren barne baina, uztailaren 2an izango da pailazoen ikuskizuna.

Horrez gainera, San Juanetako tradizioa, herriko partaidetza zein jaien antolaketa beraren uztarketa sustatzea ere izan da udalaren beste helburuetako bat. Hau honela, ekimen asko antolatu dituzte eta, beste batzuen artean, aurtengo berrikuntzak hauek dira: konpartsa irteera gehiago, zezen plazaren bueltan ere ekintzak zein ekainaren 24an Mikel Urdangarinek eskainiko duen kontzertua eta abar. Gazteei bideratutakoak batez ere, ekainaren 25ean, txosnagunean eskainiko diren CRAP eta Esne Beltza kontzertuak izango dira eta baita, ekainaren 26an Gatillazok joko duena.

Txosnagunean ere berrikuntzak

Hala ere, jaietako berrikuntzak ez dira soilik udalaren eskutik etorri; izan ere, txosna egitarauaren barruan ere hainbat egongo baitira. Aurten txupina Pottogorrien eskutik emango da eta hilaren 23an izaten den herri bazkaria, Uharkapera ekarri dute bueltan. Horrez gainera, olinpiadak ere antolatu dituzte eta hogeita bosterako mozorro eguna bultzatzen ari dira txosnagunetik.

Olinpiadetan parte hartu nahi duenak, lauko taldea sortu eta Irati edo Jaizale tabernetan izena eman beharko du. Bi taberna horietan zein Iluntzen ere, daude salgai herri bazkariko tiketak 15 euroren truk eskura daitezkeenak.


Alabergako danborradarekin egingo dute argazki erakusketa

Urtero madalenei begira Errenteriako Seme-Alabak argazki erakusketa egiten dute, eta aurten 50 urte bete dituen Alabergako danborradarekin osatuko dute erakusketa. Uztailaren 16tik 27ra jarriko dituzte argazkiak Xenpelar Etxean. Erakusketa osatzeko jendeari kolaborazioa eskatu diote, eta horren ondotik, nahiko argazki bildu eta kalitate onekoak badira, asmoa daukate argazki album bat argitaratzeko.


Euskal Herriko zazpi hiriburuak bizikletaz lotu ditu Jon Bikendik asteburuan

Jon Bikendik (Azpeitia, 1980) eta Iban Gartziak (Irun, 1982) Euskal Herriko zazpi hiriburuak lotu dituzte asteburuan, Gure Esku Dago egitasmoaren harira. Zapatuan abiatuta, gau eta egun ibili dira bizikleta gainean, eta 600 kilometro egin dituzte, Iruñetik atera eta Iruñean amaitzeko.

Hemen joan den ostegunean Berria-k egindako elkarrizketa.


Abesbatzako gaztetxoen emanaldia Lekarozen

Elizondoko abesbatza ttikiak kontzertua eskainiko du apirilaren 17an, igandearekin, Lekarozko elizan. 11:30 ean hasiko da emanaldia eta abesbatzatik ikustera joateko gonbidapena luzatu dute.


Xamoa Azpeitiko final-laurdenean lehiatuko da etzi arratsaldean

Eskualdeko bertsolarietatik bera bakarrik falta zen Gipuzkoako Bertsolari Txapelketako final-laurdenetan lehiatzeko. Arkaitz Oiartzabal Xamoa etzi sartuko da fase horretan, Azpeitiko saioan. 17:30ean izango da, Izarraitz pilotalekuan. Ane Labaka, Iker Zubeldia, Iñaki Apalategi, Jokin Uranga eta Unai Muñoa izango ditu kontrario oiartzuarrak.

Asteak daramatza entrenatzen eta forman dagoela erakutsi zuen Azkoitin jokatutako final-zortzirenetako saioan. Izan ere, zuzenean eskuratu zuen final-laurdenetarako txartela. Etzi, gogoz joango da Azpeitiara, finalerdietarako sailkatzeko asmoz.

Saiorako sarrerak www.gpuntua.com-en eros daitezke.


Hugoenean bisitari bezala egondako idazle baten atxiloketa salatu du udalak

Pasaiako Udal Gobernuak Mizgin Arslan idazle, kazetari eta zinemagile kurduaren atxiloketa salatu du prentsa ohar bidez. Arslan Hugoenean izan zen, eraikina kanpoko idazleentzat egokitu zutenean.

Astelehenean atxilotu zuten Mizgin Turkian, bete 100 pertsona ingururekin batera, denak modu batera edo bestera herrialde kurduarekiko atxekimendua erakutsi izandakoak. Pasaiako Udal Gobernuak salatu du 2012an “1300 bat lagun atxilotu dituztela Turkian kurdu kontzientziadunak izateagatik”.


Kalea Guztiona Dak Donostiako Kursaalean margotu du

Donostiako Aste Nagusiko egitarauaren baitan, atzo, Kursaal jauregiaren kanpoaldean, lagun palestinarrei elkartasun keinua luzatzeko ekitaldia egin zen, Galizako Pallasos en Rebeldía-ko kide internazionalisten eskutik. Ekitaldian parte hartu zutenen artean Kalea Guztiona Da mugimendua izan zen, argazkian ikus dezakezuen bezala.


Gipuzkoako Txapelketako pilota partiduetan Aloñak bi partidu irabazi ditu

Gipuzkoako Txapelketako partiduak jokatu dituzte Zubikoa pilotalekuan. Bost partidu izan dira guztira: Aloña Mendiko pilotariak, kadeteen eta nagusien mailan nagusitu dira.

Infantil mailako Txintxurretak eta Egurbidek –Aloña Mendi– hasi dute gaurko jaialdia. Antzuolako Olalde elkarteko pilotarien aurka jokatu dute, eta horiek erraz nagusitu dira oñatiarren aurka: 4-18 galdu du Aloña Mendik. Infantil mailako Larrearen eta Aldearen txanda izan da ondoren. Ilunpe elkarteko bikotearen aurka jokatu dute eta 14-18 galdu dute.

Kadeteen mailan, Aloña Mendiko Etxegarai-Regeiro bikoteak Ilunpeko pilotarien aurka jokatu du. 22-3 izan da emaitza, etxekoen alde.

Nagusien mailan bi partidu jokatu dituzte. Lehenengoan, Eskalero-Perez bikoteak Legazpiko bikotearen aurka jokatu du, eta 10-22 galdu dute oñatiarrek. Bigarren partiduan, Biain-Erle bikotea Lapke1 taldearen aurka 22-14 nagusitu da.


Elurra mara-mara ari du Goierrin

Eguraldi iragarpenak betez, elurra ari du mara-mara Goierriko txoko gehienetan. Auto gainak, zelaiak eta mendi magalak zuritzen ari dira pixkanak. Neguko Bide Zaintza plana aktibaturik dago eta elur makinak lanean ari dira mendateetan. Arretaz ibiltzeko deia egin du Trafiko Zuzendaritzak.


‘Antropía’ erakusketa ipini du Urtzi Cantok Durangon

Urtzi Canto (Bilbo,1984) artistaren lanak beteko du, apiril bukaerara arte, Durangoko Museoa.

Durangoko Arte eta Historia Museoan dago Urtzi Canto artista bilbotarraren Antropía erakusketa. Apirilaren 1ean zabaldu zuen, eta 30era arte egongo da artista gaztearen lana ikusteko aukera, Durangon. Arte Ederrak ikasi zuen Cantok, argazkigintzan espezializatuz, eta, besteak beste, arlo horretan burutzen duen lanaren erakusle da Durangoko bere bilduma.

Erretratuak dira erakusketako 16 argazkiak, 60x90 zentimetroko neurrikoak. Egilearen berbetan, ikuspuntu antropologiko eta paisajistikotik landutako irudiak dira Antropía proiektu honetakoak. Egilearen berbetan, “gainazaletik sakonera, erretratuaren esentziara” zaramatzate erakusketako argazki analogikoek.

Bilbao Arte fundazioak aurten eman duen produkzio beka jaso du Urtzi Cantok. 228 proposamen jaso dituzte diru-laguntza deialdi horretan, eta beraien proiektua gauzatzen laguntzeko aukeratu dituzten 30 artistetako bat da Urtzi Canto. Beste hiru kidegaz aurkeztu duen egitasmoa da Bilbao Arte fundazioak hautatu duenetariko bat.

Inpresioaren arloko ikasketak ere burutu zituen Urtzi Cantok, eta Bizkaiko Arkeologi Museoko piezen erregistroa egiten ere egin izan du lan.


EBren oharra zerga paradisuei

Europak hamazazpi jurisdikzio jarri ditu zerga kontuetan laguntzen ez diotenen zerrenda beltzean. Beste 47 lurralde zaintzapean ipiniko ditu, gardentasuna hobetuko duten konpromisoarekin.


Durangaldeko idazleen lanaren bueltan, Hitzez eta Ahotsez

Durangaldeko Hitzez eta Ahotsez ekimenaren hirugarren edizioari ekingo diote, urtarrilaren 21ean, 19:00etan, Durangoko Arte eta Historia Museoan. Argitaratu ez dituen testuen inguruan ardaztuko du Amurizak Bakarrizketa-Elkarrizketa; Mundua-Euskal Herria; Gu-Ni izenburuko saioa.

Literaturaren inguruko ekimen honen aurreko bi aldietan, Joseba Sarrionandiaren literatur lana eta itsasoa gaiaren inguruko euskal idazleen obra hartu zituzten gaitzat. Hirugarren edizio hau, Durangaldeko gaur egungo idazleen zein klasikoen inguruan ardaztuko dute.

Xabier Amurizaren berbaldiak zabalduko duen literaturzaleen ekimenaren otsaileko eta martxoko hitzorduak ere aurreratu dituzte ekintzaren bultzatzaileek, asteon. Azaldu dutenez, bi hilabete horietan burutuko dituzte, Durangoko Bibliotekan, Durangaldeko idazleen obraren inguruko tertulia dialogikoak.

Aurreko bi urteetan bezala, irakurraldi zabal bategaz emango diote aurtengo Hitzez eta Ahotsez ekimenari amaiera: apirilaren 22an, Plateruenean. Irakurraldi horretan parte hartu gura duten guztiek, hitzezetaahotsez@gmail.com helbidean eman dezakete izena parte hartu ahal izateko. Bi minutuko tartea izango du parte-hartzaile bakoitzak, egokituriko testua jendaurrean irakurtzeko.


Bertsolaritza kultur intereseko ondasun izendatuko du Nafarroako Gobernuak

Nafarroako Bertsozale Elkarteak bertsolaritza ondare materiagabe modura izendatzeko urte hasieran egindako eskaera onartu du gobernuak. Hala, alor horretan babes mailarik gorena aitortuko diote.

Nafarroako Gobernuaren arabera, “Nafarroan ongien gorde den eta azpimarragarriena den errepetismoa da bertsolaritza”. Hala, ondare materiagabe modura izendatu bezain laster, babesteko neurriak hartuko dituela adierazi du, “bertsolaritzaren fosilizazioa, autonomia galera eta lehiaketa eta ikuskizun testuinguruen gehiegizko nagusitasuna saihesteko”.

Nafarroako Bertsozale Elkarteak urte hasieran egin zuen izendapenerako eskaera, bertsolaritzak herrialdean historikoki izan duen eta egun duen garrantziaren inguruko informazioa helarazteko txostena aurkeztuta. Besteak beste, bertsolaritzaren alderdi historiko eta etnografikoak, errotze maila, komunitateen parte hartzea, bilakaera eta transmisio moduak nabarmendu zituen.

Udazkenerako bertsolaritzari ondare materiagabe izaera aitortzea espero du Nafarroako Bertsolari Elkarteak. Orduan, ondare bat gehiago izango da Lantzeko inauteriek, Ituren eta Zubietako inauteriek, Luzaideko Bolantek eta Cortesko makil dantzak osatzen duten zerrendan.


Joareen pulunpa soinuak nagusi Zubieta, Ituren eta Aurtizko karriketan

Goizean bakoitzak bere herrian gosaldu eta indarrak hartuta, Iturenen bildu dira Iturengo, Zubietako eta Aurtizko joaldun eta mozorroak. Musika lagun, bisitari anitz eta giro ederra izan dute, Aurtizko irudi hauetan ikus daitekeen bezala.


Emakumeen Eguna ospatzeko makina bat ekintza ibarrean

Gaur, martxoak 8 Emakumeen eguna ospatzeko ekitaldiak izango dira ibarreko hainbat herritan. Aste bukaeran hasi dute herri askotan martxoak 8ko ospakizunak Arrasate, Oñatin edota Elgetan besteak beste. Jarraian duzue gaurko ekintzen berri:

Aramaio

Itur-Zuri elkarteak antolatuta gaur bideo-kafea: Las chicas de la lencería, 18:30ean kultura etxean. Itur-Zuri emakumeen elkarteak antolatuta, aste osoan izango dira ekintzak.

Aretxabaleta

Emakumeen Eguna ospatzeko, aste osoan egingo dira ekintzak. Hala, gaur eta eguenean, emakumeak protagonista diren filmak eskainiko dira. Gainera, ikastaroa ere antolatu du Berdintasun sailak. Esan, gaur, elkarretaratzea egingo dutela 18:00etan, herriko plazan. Lehenengoz egingo da eta emakume taldearekin batera antolatu dute.

Arrasate

Gaur, manifestazioa egingo dute Arrasateko kaleetatik. Seber Altuben hasiko da 19:00etan. Gainera, 18:00etan kale antzerkia izango da Seberon. Martxoaren 8ko kartelen erakusketa ere badago Emakume Txokoan. Hemen gaurko eta aste osoko ekintzen berri.

Oñati

Oñatin elkarretaratzean egingo da herriko plazan 19:00etan. Hitzaldia ere egingo da hilaren 16an.

Eskoriatza Udalak eta Bizikasik antolatuta, bihar, emakumeen gaineko kafe-tertulia egingo dute Ibarraundin 18:00etan. Eguaztenean, martxoak 10, egingo da 2010 Euskal Herriko Emakume Martxa.


Kirol udalekuetarako izen-ematea zabalik dago

Udalak eta Ibarra kiroldegia kudeatzen duen enpresak elkarrekin antolatu dituzte kirol udalekuak. Hiru asteko udalekuak izango dira ekainaren 30etik uztailaren 18ra bitartean. Gainera, ikastaro trinkoak ere egongo dira. Izen-emate epea zabalik dute Ibarra kiroldegian; azken eguna, ekainaren 13a.

Ekainaren 30ean hasi eta uztailaren 18ra bitartean izango dira udalekuok, goizez bi ordu eta arratsaldez beste bi (11:00-13:00 eta 15:30-17:30; egubakoitzetan, 10:00-14:00).

Adinaren araberako taldeak osatuko dituzte: bata, 7 eta 9 urte artekoena, eta bestea, 10 eta 12 urte artekoena. Taldeetan gutxienez 12 gaztetxo egongo dira eta gehienez 16. Eta jarduera ezberdinak egingo dituzte: igeriketa, saskibaloia, futbola, dantzak, irteerak…

Prezioa da 49 euro abonatuendako, eta 59 euro gainerakoendako.

Igeriketa ikastaroa

Igeriketa eta ur jolasen ikastaro trinkoa ere antolatu dute umeendako. Egunean ordubete izango dute, hiru astetan. Prezioa da 19 euro abonatuendako eta 34 euro gainerakoendako.


0-3 urteko 20 haur itxaron zerrendan, Barañaingo euskarazko haur eskolan

Euskarazko ereduan 22 haur onartuak izan dira, bat ezeztatua eskaera epez kanpo aurkezteagatik eta 20 itxaron zerrendan daude.

Haur eskoletako behin behineko zerrendak dira Barañaingo Udalak aurkeztu dituenak: 0-3 urte arteko 20 haur itxaron zerrendan geratu dira euskarazko ereduko haur eskolan. Kanpoan geratu diren horietatik zortzik gaztelaniazkoan lekua badutela ere nabarmendu du Udalak, “bigarren aukera gisa jarri zuten gaztelaniazko haur eskolara joateko nahia”. Gaztelaniazko haur eskolan ez da itxaron zerrendarik izan.

Euskarazkoan 22 haur onartu dira, eskaera bat epez kanpo aurkezteagatik ezeztatu da eta beste 20 familia itxaron zerrendan daude. Guztira, beraz, 43 eskaera aurkeztu dira euskarazko haur eskolan. Gaztelaniako haur eskolan 54 eskaera onartu dira, hiru ezeztatu dira epez kanpo aurkezteagatik. Euskarazko eredua lehen aukeratzat jarria zuten zortzi haurri bigarren aukera egokitu zaie, gaztelaniazkoa alegia. Beraz, eskola honetan 49 eskaera aurkeztu ziren.

Erreklamazioak jartzeko epea asteazkenean amaituko da eta behin betiko zerrendak maiatzaren 21ean argitaratuko dira.


Aizarnazabal, gaur gauean, 'Herri Txiki, Infernu Handi' saioan

Zuhaitz eta Pagadi 80. hamarkadako Mercedes dotore batean iritsiko dira.

Gipuzkoako Urola Kosta eskualdera joango dira gaur Zuhaitz Gurrutxaga eta Mikel Pagadi, zehazki Aizarnazabal herrira, 'Herri Txiki, Infernu Handi' saioan. Iristeko, 80ko hamarkadako Mercedes dotore bat erabiliko dute.

Zuhaitzek Kontzeju etxean bizi diren Jose Mari eta Tomas anaiak ezagutuko ditu, eta euren etxearen izenari erreparatuta, aholkuak edo kontseiluak eskatuko dizkie. Zehatz auzoan bertako ermitaren zaintza duen Pedro ezagutuko du, eta baita bere txakurra ere: Bartolito, denetik jaten duen txakurra. Idi probetarako entrenatzen ikusiko ditu Abel eta Unai, eta eurekin kafetxo bat hartuko du... idi batek tiratutako aulki batean eserita. Herrira etorri berriak diren Carmen eta Josebarekin egingo du topo, tatuatzailea bata, tatuajezalea bestea. Eta, egoera aprobetxatuz, Gurrutxaga tatuaje bat egitera animatuko da. Zer aukeratuko du? Amaitzeko, Eustaki kiwi-ekoizlearekin solasaldi interesgarri bat izango du Zuhaitzek.

Pagadik misterio bat aurkituko du topo herrira iritsi bezain laster: Aizarnazabalgo armarria desberdina da tokiaren arabera; bertsio ugari ditu. Zergatia ulertzeko Esther eta Mari Joseren laguntza izango du. Siete taberna zenaren ateak irekiko dizkiote Mikeli. Bertan, Arkaitzek, Jose Martinek eta Jesusek Aizarnazabalgo harri gaiztoaren berri emango diote. Tabernan gordetzen duten harri bat da, harrijasotzaile gutxik altxatzea lortu duten harria. Horien artean, Urtain boxeolari famatuak, Jose Martinen anaia zenak. Menditxiki auzoan sagardo kupela bat topatuko du, mundu guztiarentzat irekia dagoena. Horren eta beste gauza askoren berri emango diote Luis eta Xarpa bizilagunek.

Gauza hauek eta beste asko ikusi ahal izango ditugu gaur gauean, ETB1en, 'Herri Txiki, Infernu Handi' saioan, 22:00etan hasita.


Europari lotuta segitzera

Espainiako Kopako sailkapena alde batera utzita, Getaferen zelai zailean ariko dira gaur txuri-urdinak

Espainiako Ligako bigarren itzulia hastearekin bat, denboraldiko partidarik garrantzitsuenetakoa jokatuko du gaur Realak Getaferen zelaian. Europako postuetan irauteko, ezin dute hutsik egin txuri-urdinek, eta garaipen bila zelairatuko dira. Espainiako Kopako final-laurdenetara igaro ondoren, konfiantzaz dira jokalariak, baina ezin da ahaztu 5-1 galdu zutela ligako azken neurketan, Vila-realen aurka. «Partida hura ondo gogoan dugu, eta ahazteko garaipena lortzea dugu onena», zioen atzo Jagoba Arrasate entrenatzaileak. Badaki, ordea, ez dutela erraza izango. «Getafe talde irregularra da, baina edozein momentutan onena emateko gai da». Madrildarrek galdu egin dituzte ligako azken lau partidak.

Estatistikei erreparatuta, baiezta daiteke Coliseum zelai gaiztoa dela Realarentzat. Behin soilik irabazi du, orain dela hiru denboraldi: 0-4. Gainerakoan, baina, ez du garaipenik eskuratu. «Aurreko sasoikoa gogoan dut. Irabazten hasi ginen, baina gero behera egin zuen taldeak, eta galdu egin genuen. Coliseum zelai arraroa da, belarra ez da egoten erarik onenean, eta futbolean ongi jokatzea gatza da. Halere, gauzak ongi egiten baditugu, irabazteko aukerak izango ditugu».

Hasierako hamaikakoari begira, Arrasatek aldaketak egingo ditu. Zaldua, Mikel eta Markel deialdian dira, eta baliteke hirurek hasieratik jokatzea. Griezmannek eta Velak ere aukera hori izan dezakete. Ez, ordea, Iñigok. Zigortuta dago ondarroarra, txartel pilaketagatik. Getaferi dagokionez, berriz, hainbat hutsune izango ditu Luis Garciak: Alexis Ruano, Lafita, Valera, Gavilan eta Juan Rodriguezenak, besteak beste.

GETAFE-REALA

Getafe. Moya; Arroyo, Rafa, Lisandro, Escudero; Lacen, Mosquera, Pedro Leon, Sarabia; Diego Castro eta Colunga.

Reala. Bravo; Zaldua, Ansotegi, Mikel, Jose Angel; Markel, Pardo, Zurutuza; Griezmann, Vela eta Agirretxe.

Epailea. Fernandez Borbalan.

Lekua. Alfonso Perez Coliseuma (17.500 ikusle).

Ordua. 12:00 (C+Liga / Gol T).


Xoxen indarra

Maiatzaren 1etik aurrera, Katalunian aplikagarria da poteratuak dauden azukretutako edarien zerga. Gai honetaz irakurtzen ari naizen artikulu batekin batera, nigan oso errepikaria den gogoeta bat datorkit burura: emakumezkoen zein gizonezkoen jokaera.

Maila teorikoan, behintzat, Lege honen oinarria Osasunaren Mundu Erakundeak dioen txosten batean datza, non beste herrialde batzuetan frogatu denez, azukretutako edarien salmenta salneurriaren igoerak kontsumoa jaisten du, eta hori du helburu, osasunaren onuraren bila. Beraz, gizartearen partaide garenon jokaerari dagokionez eta ezer berririk asmatu gabe, bide zuzenari begira, momentuz ezinbestez, "xoxen indarra" sartzen da jokoan… Dirudienez, ez dira nahikoa heziketa, ez eta osasunaren ikertzaileen lan sakonak, ez Osasunaren Mundu Erakundearen txosten eta komunikabideen abisu eta ohartarazpenak… Zuzen bideak patrikak izorratu behar digu ohartu gaitezen! Eta agian, osasunaren dotorezian jantzita, Legeak izan dezake diru bilketa helburu, besteak beste, baina, dena dela, agerian dago gure jokabideek erakusten duten "diruaren sakralizazioaren" egia gordina.


Esperimentazioa Netflixen garaian

Lander Garrori elkarrizketa oso interesgarria egin diote aste honetan Hiru Damatxo ideia faktoriako lagunek: https://t.co/ J7BRMFOwVA. Bideo horretan, Euskal Telebistaren inguruan argi hitz egiten du, baina, orokorrean, ikus-entzunezkoei buruz.

Gauza asko esaten ditu bertan, baina bereziki interesgarria iruditu zait euskal munduak film laburrekiko duen harreman anomaloarena. Zergatik dira hainbeste? Zergatik egiten dituzte kontsakratutako zuzendariek? Galdera horiek eta beste batzuk erantzuten ditu Garrok. Anomalia horren arrazoia baliabide falta eta ereduak garbi ez izana izan daitezkeela ondorioztatu du. Horregatik dute halako garrantzia gurean Kimuak-ek eta Zinebik.

Deigarriena edo gehien zabaldu dena, aldiz, «ETB izan zitekeen munduko telebista esperimentalena» titulua izan da. Garrok berak elkarrizketan botatzen duen moduan, dirua xahutzea bada kontua, xahutzen jarraitu bai, baina balio dezala esperimentatzeko behintzat. Ausardia eskatzen du, edo ausardia falta salatzen.

Gogoan dut, baina, ETBn hirugarren eta laugarren kanalekin zer egin zitekeen eztabaidatzen hasi zirenean, berrikuntza batzuen printzak ikusi zirela. Internet munduari begirada, serie berriak, teknologia berriei arreta, web serie batzuk egiteko saiakerak... ETB Nahieran ere sortu zen. Bat-batean, aldiz, dena gelditu zen, edo dena gelditu zuten, ez dakit. Bidea polita zen, ETB1ekin esperimentatu ezin bada, behintzat ETB3, ETB4 edo Webarekin zerbait egin ahalko da ba, ez?

Netflix ere hemen da, lerro hauetan aspaldi aipatu genuen gertatuko zela, eta aste honetan Leire Palaciosek ere aipatu du: http://berria.eus/blogariak/ekografiak/?p=80. Palaciosek ere ausardia eskatu du, beldurrik gabe Netflixi euskarazko edukia eskatzeko, kasu honetan.

Garrok eta Palaciosek, biek ala biek, erakundeei eta enpresa handiei eskatzen diete ausardia. Bien hitzekin bat egiteaz gain, denontzako ausardi dosi bat eskatuko nuke nik. ABD film laburrez osatutako film luzeko edota aste honetan EH Bilduk zabaldutako #BasqueToTheFuture bideo-komikiaren egileek izan duten ausardia, alegia.

Bi eledunek (snif), arrazoirik badute, ausardia izatea bada kontua, izan dadila Internet gure apustua, eta bihur dezagun ETB gure Netflix, edo auskalo zer.


Alex Ubago: "Semea besazpian ogiarekin beharrean diskoarekin jaio da"

Castellotik Madrilerako bidean harrapatu dugu donostiarra, Mentiras Sinceras bere azken lanaren promozioan murgilduta. Abenduaren 26an Eibarren eskainiko du kontzertua.

1. Milanen grabatu duzu azken lana. Zertan nabari da ukitu italiarra?

Ekoizlea eta musikoak italiarrak izan arren, soinua gehiago da amerikarra. Diskoan aniztasuna dago: badira orain arteko kantu erromantikoen modukoak, baina baita gitarreroagoak ere.

2. Askoz disko helduagoa ei da...

Hori diote... Jendea denborarekin heltzen doa: niri ahotsa heldu zait, ikasi egin dut, argiago dut nahi dudana... Dena den nire diskoak beti oinarritu dira egoera oso errealetan eta lehen diskoa nahiko heldua zela uste dut.

3. Gezur egiatiak, errazago barkatzen dira?

Ez dut uste. Gezur egiatiaren kontzeptua ezinezko bat da; kantu baten izena da eta bere letra ezinezkoen ingurukoa da. Diskoak zerikusi handiagoa du izenaren bigarren hitzarekin.

4. Pisu handia du abeslari erromantikoaren etiketak?

Ez nau molestatzen, horrela naiz-eta; nahiago hori, ñoño bezalakoak baino. Baina jendeak zuri buruzko irudia egiten du, nire kasuan serioa, barnerakoia naizela; eta ez da horrela inondik inora ere.

5. Zein puntura arte arduratzen zaituzte salmentek?

Bat ere ez esatea gezurra da, baina ez didate loa kentzen. Denoi egiten digu ilusioa saltzeak, baina nik nahi dudana da musikan aritzea eta jendeak s entzutea.

6. Zein leku du Amerikak zure karreran?

Oso garrantzitsua: lehen diskoak Espainian arrakasta izan zuenean Amerikan nere musika aurkezteko aukera izan nuen eta asko eman dit. Sinesgaitza da urrun dauden herrialdeetan jarraitzaileak aurkitzea. Azken bi urteetan han hemen baino lan gehiago egin dut.

7. Non duzu 2011an irabazitako Grammya?

Gurasoen etxean; han ditut eman dizkidaten ia sari guztiak. Ilusioa egiten dit sari bat irabaztean gurasoei eroateak; azkenean eurak dira-eta denaren hasiera.

8. Noiz irabazi zenuen billarreko azken partida?

Duela asko, apur bat utzita dut! Musikatik aparte dudan zaletasun handiena da. Garai baten asko jolasten nuen, Las Vegasen ere izan nintzen munduko txapelketa baten parte hartzen.

9. Nola doa fardelak aldatzea?

Dagoeneko esku batekin aldatzen ditut! Semearen etorrera bizitzako poztasun handiena izan da. Baina besazpian ogiarekin beharrean, diskoarekin jaio da eta promozioarekin-eta faltan botatzen dut.

10. Asko zabiltza sare sozialetan.

Aurkikuntza bat izan dira: dinosauro samarra nintzen kontu hauetan, baina orain engantxatuta nago. Oso polita da zaleekin hartu-eman zuzena izatea.

-----------------

Makila magikoa baneuka: "Gauza asko egin daitezke makila magikoarekin, baina bururatzen zaidan lehen gauza da mundu guztiari osasuna ematea, gaixotasun guztiekin amaitzea. Eta egun bizi dugun egoera zail honetan, mundu guztiari lana emango nioke, batez ere beharra duenari eta aurrera ateratzeko arazoak dituenari".


Arcelorreko langileek mobilizazioa egingo dute Avilesen

ZUMARRAGA // Arcelorreko langileek protesta egingo dute larunbatean Avilesen, hango lantegiko Corriente Sindical de Izquierdas sindikatuarekin. Ekitaldia 12:00etan izango da. Udalek autobusak jarri dituzte, doan, eta herritarrei joateko gonbitea luzatu diete. 06:15ean irtengo dira Zumarragako geltokitik eta 20:00etarako itzuliko dira. Izena emateko, bi udaletxeetara edo Zumarragako Zelai Arizti kultur etxera jo behar da, ostegun eguerdia baino lehen.


Amara Berriko jaiak abian jarriko dituzte ostiralean

Amara Berriko jaiak. (Argazkia: Ikasbide kultur elkartea)

Amara Berrin aspalditik ospatzen dituzte sanjoanak. Ikasbide Kultur Elkartearen ekimenez, musikaz, dantzaz eta jolasez beteko dute auzoa asteburuan (ekainak 16, 17 eta 18) eta ekainaren 23an. Zehazki, San Joan bezperako antolaketaren ardura Berritsuk hartuko du, hau da, Amara Berriko euskara batzordeak. Hala, berritasun gisa, akelarre bat eta beste hainbat jarduera egingo dituzte. Erreportaje osoa ostiralean egongo da irakurgai.

AMARA BERRIKO SANJOANAK

Ekainak 16, ostirala

17:30. Haurrentzako jokoak (Amarako AEK-ren eskutik).

18:30. Txokolate jatea.

19:15. Elkarteko sarrerako muralaren inaugurazioa.

19:30. Txupinazoa.

20:00. Kalejira auzotik: buruhandiak eta erraldoiak. Ikasbide Kultur Elkarteko dultzaineroekin.

20:00. Txabol sotoaren irekiera.

21:00. Afari herrikoia (ogitartekoak, razioak…).

21:30-24:00. Musika DJ Ixak-en eskutik.

22:30. Zezen suzkoa.

Ekainak 17, larunbata

11:00. Diana Soinu Alai-eko soinu-joleekin.

11:30. Herri kirolak haurrentzat.

12:00. Zunba ikuskizuna Amara Wellness-en eskutik.

12:30. Toka txapelketa (haur eta helduentzat).

13:00. Paella lehiaketa.

14:00. Bazkari herrikoia (entsalada, paella, postrea, edaria eta kafea). Prezioa: 8 euro.

16:30. Mus txapelketa azkarra (gehienez, 16 bikote).

17:00-20:00. Haurrentzako puzgarriak.

17:30. Pailazoak: Gari, Montxo eta Joselontxo, Supituki antzezlana.

18:00. 6 eta 13 bitarteko umeentzako tailerrak, haur txoko eta gaztelekuaren eskutik.

18:30. Herri dantzak.

19:30. Eonian elektrotxaranga auzotik.

20:00. Txabol sotoaren irekiera.

21:00. Afari herrikoia (ogitartekoak, razioak…).

21:30-22:30. Disko festa umeentzat.

22:30. Zezen suzkoa.

22:45-01:30. Kontzertuak: Los Mc Gregor eta Los Perros de Pavlov.

Ekainak 18, igandea

11:00. Paella txapelketako finalak.

11:30. Kalejira auzoan zehar Ikasbide Kultur Elkarteko txistulariekin.

12:00. Ikasbide Ikastolako dantzarien emanaldia.

13:00. Ping-pong txapelketa.

13:00. Patata tortila lehiaketa (etxean egindakoak).

14:00. Elkartasunezko bazkaria, ZAPOREAK proiektuaren alde.

16:00. Futbol 3 txapelketa (6-15 urte).

17:00. Musika eta emanaldia: Juanlu Aranburu eta Jon Zubeldia.

19:00. Lehiaketa guztien sari banaketa.

20:00. Pintxo potea.

Ekainak 23, ostirala

19:00. Sorgin poteo musikatua (Ilunki elkartetik atera eta auzoan zehar).

19:30. Kantu jira kalez kale Ikasbide Kultur Elkarteko San Juan abesbatza eta txistulariekin batera.

22:30. San Joan sua: akelarrea, konjurua eta herri dantzak. Jarraian: kafea, kopa (helduentzako) eta zezen suzkoa.


33 minutu eta 32 segundo

Miriam IsasiErakusketa: Doppler Eco Tac. Non: Gasteizko Montehermoso Kulturunean. Noiz arte: Maiatzaren 14ra arte.

Musika, irudiak eta objektuak. Hori da Miriam Isasiren erakusketan, Montehermosoko ur biltegia izandako aretoan, topatuko duena bertaratzen denak. Badirudi ez direla gauza gehiegi horrelako tamainako aretorako, baina ez da gehiagoren beharrik ere han; elementu horiek guztiak nahikoa dira aretoa bere osotasunean betetzeko. Ez da soberako piezarik, ez eta faltan sumatzen denik ere. Osotasun sentsazioa erabatekoa da.

Erakusketaren sarreran, bertan topatuko denaren deskribapen oso sintetikoa irakur daiteke. Doppler Eco Tac: Pista 01_Liquidos (2'13''), Pista 02_Tejidos (3'49''), Pista 03_Nervios (13'33''), Pista 04_Orbitas (2'28''), Pista 05_Galerna (11'19''). Denera, 33'32''. Horixe bera da ikusle bakoitzak erakusketa esperimentatzeko behar duen denbora, ez gehiago, ezta gutxiago ere; 33 minutu eta 32 segundo zehatz. Izan ere, erakusketa nolabaiteko stand by iraunkor batean baitago bisitaria etortzen den unera arte. Bisitariak aretoa zapaltzen duenean, aretoko zaindariak play-ri eman, eta funtzio-erakusketa berpiztu eta martxan jartzen da bisitariaren hautemanerako. Horixe da ideia, erakusketa bisitari bakoitzari modu indibidual batez aurkeztea, bizipen pertsonalizatuak eta guztiz pertsonalak izanik erakusketa honek eskaintzen dituenak. Hain zuzen ere, proiektua burutzeko abiapuntua bera ere artistarentzat esperientzia oso pertsonal batetik abiatu zen, eta Doppler izeneko ekografia egitea izan zen esperientzia horren epizentroetariko bat.

Ekografia horren berezitasuna Doppler izeneko efektuan datza, alegia, objektu bat pertsona batengana hurbildu edo urruntzean objektuak igortzen duen soinuaren frekuentzia aldaketan. Hala, ekografietan ultrasoinuak erabiltzean, modu ezberdinez errebotatzen dute gorputzaren odol-fluxuaren noranzko eta abiaduraren arabera, eta ekografoek uhin horien alterazioak interpretatzen eta identifikatzen dituzte, frekuentzia bakoitzari kolore jakin bat emanez.

Artistak, proiektu hau burutzeko garaian, berari eginiko Doppler ekografia aztertu du, eta ikus-entzunezko bitarteko ezberdinen bidez berrinterpretatu, probaren bidez sorturiko uhinak eta sentsazioak kontuan hartuaz.

Piezaren nukleo zentrala musika da kasu honetan. Bost mugimendu edo zatiz osaturikoa, eta 33 minutu eta 32 segundoko iraupenekoa. Musika pieza honek, Joan Espasa konpositorearekin batera eginikoak, erakusketaren beraren erritmoa markatzen du, eta haren araberakoak dira ondoren gainontzeko elementu guztiak; bereziki, bideoak. Bost bideo, guztira, baina horiek aretoan ez daude ohi bezala kiribilean ipinita, ikusleak bere erritmoan nahi duena nahi duenean ikusi ahal izateko. Kasu honetan, bideo bakoitza musikako zati bakoitzari irmoki loturik dago, musika zatiarekin hasi eta itzaltzen direlarik, beti sekuentzia berak errepikatuaz.

Erakusketaren iraupenak erakusketak berak markatzen ditu honela, eta ez soilik iraupenak, baizik eta baita espazioan zehar bisitariek egin beharreko ibilbideak ere. Artistak inposatzen du gauzak behatzeko ordena, eta berak emandako pautak jarraitu beharrean aurkitzen da ikuslea, proiektua bere osotasun guztian ikusi nahi badu behintzat. Modu honetan, ekintza honen bidez, artistak arauen erabateko aldaketa proposatzen du, guztiz interesgarria dena. Ikusleari erakusketa batean izan dezakeen botereetariko bat kentzen baitio eskuartetik: hautatzeko eskubidea. Doppler Eco Tac proiektuan, behin artistaren arauak jarraitzea onartu ostean (hau da bisitariak har dezakeen erabaki bakarra), artistaren eskutan txotxongilo moduko bat bihurtzen da ikuslea, hark esaten diolarik zer ikusi eta zer entzun une bakoitzean, modu sotil baina guztiz eraginkor batez. Honela, arau aldatze horrek, ikuslearen paperean erresistentzia egitearekin batera, agente horren inguruko hausnarketa bultzaraztea lortzen du, nahitaez.

Nire esperientzia propioa akastun izan zen ordea. Aretora sartu eta martxan jartzeko botoiari ez baitzioten eman 15' pasatu ziren arte, eta gainera «funtzioaren» erdialdetik ipini zuten, hasieratik jarri beharrean. Eta ez nintzen ohartu hirugarren pista amaitu eta laugarren pista martxan jarri zen arte. Pena, eta pena handia, instituzioak horrelako detailetxoak kontuan ez hartzearena. Hala eta guztiz ere, egunerokoaren takikardiatik aldendu eta 33 minutu eta 32 segundo libratzerik dituenarentzat, guztiz proposamen interesgarri eta berezia da honako hau.


‘Egunsentiaren esku izoztuak‘ laneko poemak Letek berak irakurrita

Euskadi Literatur Saria jaso duten olerkiak errezitatuko ditu Letek, bihar, Plateruenean.

Urriaren azkeneko egunean egingo du iazko Durangoko Azokan aurkeztutako Egunsentiaren esku izoztuak liburuan jasotako olerkien irakurketa Xabier Lete idazle oiartzuarrak.

Martitzen honetan jakinarazi duten Euskadi Literatur Saria jaso duen Egunsentiaren esku izoztuak bere poema liburuan jasotako olerkiak irakurriko ditu Xabier Letek. Literatur sariketaren epaimahaiak azaldu duenez, “klasikotasuna, ahotsaren sendotasuna eta aberastasun diskurtsiboa” dira Leteren liburua iazko onentzat hautatzera bultzatu dituena.

Saria jaso duten olerki horiek, Xabier Lete idazlearen ahotsean, eta Joxan Goikoetxearen musikak lagunduta entzuteko aukera da Plateruenekoa. Irakurtaldi “intentso, indartsu eta sentitua” entzuteko aukera legez aurkeztu digute urriaren azken egunean, bihar, 20:00etan izango duguna. Idazlearen azken urteetako bizipenen isla dira Egunsentiaren esku izoztuak osatzen duten olerkiak.


Zierbenan noraezean zegoen ontziko gizonaren gorpua Santoñan agertu da

Itsasontziaren barruan ez dute inor aurkitu, eta Segurtasun Sailak helikoptero bat bidali du desagertutako gizona bilatzeko lanetan parte hartzeko.

Santoñako uretan hilik aurkitu dute igande arratsaldean Zierbenan noraezean eta motorra piztuta aurkitu duten itsasontziaren jabea, Kantabriako Gobernuak jakinarazi duenez.

Ez dute horren gaineko informaziorik eman, baina, antza denez, ontzi batek eman du abisua, eta 12:45 inguruan aurkitu dute hilotza Santoñako uretan.

Itsasontzia noraezean eta motorra piztuta aurkitu dute Zierbenako uretan igande arratsaldean, Eusko Jaurlaritzako Segurtasun Sailak jakinarazi duenez. 16:00etan aurkitu dute itsasontzia, Colindreserako noranzkoan.

Bestalde, erreskate taldeetako langileak larunbatean Ogoño lurmuturrean itsasora erori zen arrantzalearen bila ari dira.


Enpresetan euskara planak lantzeko edo garatzeko diru-laguntzak eskatzeko epea zabalik

Enpresetan euskararen presentzia areagotzea helburu duten euskara planak egiteko edo garatzeko Udalak bideratzen dituen diru-laguntzak eskatzeko epea zabalik dago jada. Eskaerak aurkezteko epea uztailaren 15era arte luzatuko da.

Laguntza hauen asmoa da pizgarri izatea enpresak inplikatu eta lan egin dezaten lan mundua euskalduntzeko. Egun Azkoitian euskara planak garatzen ari diren enpresak Serbitzu Elkartea S.L. eta Biharko Gipuzkoa S.L. dira.

Udalak gehienera jota enpresa bakoitzari 2.000 euroko laguntza emango dio eta diru-laguntza hori Eusko Jaurlaritzak helburu berarekin ematen dituenekin osatuko da. Gehienez gastuen %33 finantziatuko du Udalak laguntza bidez.

Eskaerak Azkoitiko udaletxean aurkeztu behar dira eskatutako dokumentazioarekin batera.

Informazio gehiago:

Euskara saila: 943 85 71 75 - euskara@azkoitia.eus


Urko Labakaren aldeko mobilizazioak egingo dituzte

Frantziako poliziak lau lagun atxilotu ditu bart Frantziako iparraldean, Pas de Calais departamentuan, ETAko kideak direlakoan. Horien artean, Urko Labaka altzatarra dago. Poliziaren arabera, azkenaldian etxe batean zeuden laurak eta duela astebetetik ari ziren haiek jarraitzen, bizilagun batek abisua eman ondoren.

Labaka bilatzeko eta atxilotzeko agindua emana zegoen, iaz Espainiako Audientzia Nazionalean zuen epaiketara aurkeztu ez zenetik. Altzatarra 2007ko abenduaren 14an atxilotu zuten Donostiako gazte independentisten aurka egindako polizia operazioan. Kale borroka ekintzetan parte hartu izana egotzi zioten orduan. 2009ko ekainean, ordea, aske gelditu zen, 12.000 euroko bermea ordainduta.

Atxiloketak salatzeko eta Urko Labakari elkartasuna adierazteko, mobilizazioetarako deia egin du Altzako Amnistiaren Aldeko Mugimenduak:

Gaur ostirala,20:30etan KONZENTRAZIOA HERRERAN.

Bihar larunbata,18:00etan MANIFESTAZIOA ALTZAKO KASKOTIK


Etxetik kanpo galduta hasi du Liga Alavesek

23. minutuan gol bat sartzea aski izan zaio Leganesi.


Gazteluetako irakasle ohiak sexu abusuak ukatu ditu epailearen aurrean

Irteeran defentsaren abokatuak adierazi duenez, irakasle ohiak aurrez egindako deklarazioa berretsi du instrukzio-epailearen aurrean, eta ez du datu berririk erantsi.

Leioako (Bizkaia) Gaztelueta ikastetxeko ikasle bati sexu abusuak egiteagatik auzipetutako irakasle ohiak akusazioak ukatu ditu ditu instrukzioko epailearen aurrean, eta prozesatze-autoarekin ez dagoela batere ados adierazi du.

Irakasle ohia Getxoko epaitegian izan da gaur, instrukzioko epailearen aurrean deklaratzeko. Irteeran Eduardo Ruiz de Erenchun defentsaren abokatuak kazetariei egindako adierazpenetan esan duenez, bere bezeroak aurrez egindako deklarazioa berretsi du eta ez du datu berririk erantsi. Ildo horretan, kontu guztiak epaiketan argituko direla gaineratu du.

Defentsaren abokatuaren esanetan, Gazteluetako irakasle ohiaren deklarazioa "oso laburra" izan da eta leporatzen zaizkion ekintzak ukatu ditu. Gainera, prozesatze-autoarekin ez dagoela batere konforme esan omen du.

Familiaren abokatuak azaldu duenez, auzipetuak deklaratzeari uko egin dio, eta, beraz, ez da inolako galdeketarik izan. Orain, epaileak ondorioen autoa eman beharko du, auzia Bizkaiko Probintzia Auzitegiaren esku utzi aurretik.


«Gogoeta egitean ulertzen duzu egoera bidegabea dela: iruzurra»

Garuneko elbarritasunarekin jaio zen seme bat du, eta arrangura bat: hura beti mendekoa izango dela jakitea. Hitz bat ebakitzeko gai ere ez da izan inoiz. Gogoeta gordinen izurik gabe, liburu bat idatzi du gaiaz.

«Hau ez da mundu eder bat». «Gaitasunik ezari buruzko egia edulkoratuta dago beti». «Cris existitzea ez da justua». Izenburuak dira horiek guziak, berriki Andres Aberasturi kazetariak (Madril, 1948) Cómo explicarte el mundo, Cris (Nola esplikatu zuri mundua, Cris) liburuaren argitalpenaren harira emandako elkarrizketetakoak. Garuneko elbarritasun larri batekin jaiotako semeari —Cristobal Aberasturi Paez, 1980an sortua— eskainitako liburua da, eta Donostian hizpide izan zuen lehengo asteburuan.

«Edulkoratutako» mezuak alboratu dituzu liburuan. Inor mintzeko beldurrik izan duzu?

Ez. Bueno, hasieran liburu bat izango zen ere ez nekien argi. Gutun antzeko bat izatea nahi nuen. Eta behin eta berriz errepikatu dut nire egia kontatu dudala. Egoera berean dauden beste hainbat pertsonak beste egia bat izango dute akaso. Nire esperientzia kontatu dut; gordin, baina samurtasun handiarekin.

Egoera mingarrietan, horiek eztitzera nork egiten dute gehiago? Horiek bizi dituztenek? Edo ingurukoek, besteen errealitatearen gordinak izututa?

Gaitasunik ezei buruz hitz egitean, gehienetan, Downen sindromeez, autismoez eta antzekoez jardutera jotzen da. Aldiz, inoiz gutxitan hitz egiten da behe-beheko mailez, gurearen antzeko kasuez. Baina garuneko elbarritasun larriak dituzten pertsonak badira, horrez gain hainbat patologia erantsi dituztenak; krisi epileptikoak, arnasteko arazoak, itsutasuna ere bai sarri... Egoera gogorrak dira, eta hedabideetan agertu ere ez dira egiten gehienetan: gizarteak ikusi ere ez ditu egin nahi. Nire semea dagoen zentrora-eta jendea bisitan doanean, oso gogorra da gehienentzat: han ikusten dena ez da atsegin emailea, ez da kontsolagarria. Kontsolagarria den bakarra da hango samurtasuna, inozentzia; baina han bizi diren istorioak gogorrak dira. Gurasoen partetik, berriz, esango nuke hiru jarrera daudela. Badira tragedia erabatekoa egiten dutenak, eta horren inguruan ardazten dutenak dena. Badira «ez da ezer gertatzen» esaten dutenak: «Asko gustatzen zait horrelakoa izatea». Ez dut uste egokiena denik. Hirugarrenik gaude egoera onartzen saiatu, eta horrekin bizitzen saiatzen garenak; ezin zaio uko egin zoriontsu izateari. Seme bat gehiago da, gure ardura eta egitekoa, beste hainbat egitekoren artean.

Bide luzea behar izan duzu gogoeta horiek horrela josteko?

Orain dela hemezortzi urte poema luze bat idatzi nuen gai honen inguruan; baikorragoa zen hura, ezberdina. Honako hau gizon zahar batek idatzitako liburua da, 68 urte dituen gizon batek idatzitakoa; ulertu du egia esan behar duela, gustatu edo ez gustatu. Benetan kontatu nahi izan du zer den inkomunikazioa: ez jakitea zer pentsatzen duen semeak, haren hitzik ez inoiz entzutea, hura eskutik ez inoiz eramatea... Horri buruz gogoeta egitean, egoera bidegabea dela ulertzen duzu: iruzurra.

Semearen autonomia faltaren aurrean, zuek zarete haren jagoleak. Osasun arazo larriak-eta izan ditu, eta haren izenean erabaki behar izan duzue. Nolako sostengua atzeman duzue osasun sisteman horrelakoetan?

Egoera bat egon zen zeinean semea oso larri egon zen: aurrera ateratzeko aukera urriekin. Medikuak esan zidan nahi bagenuen «lasai utz» genezakeela. Ez da eufemismo bat besterik. 18 urte bizitzea lortu zuela esan zidan; lasai joaten utz zitekeela. Adierazi zidan septizemia sendatzea lortzen bazen ere, mendekotasunak lehengoan jarraituko zuela, harrapatzen zituen pneumonia guztiek ere bai... Amari egin nion galdera: argi nuen harenak izan behar zuela azken hitza. Ama eta anaia elkarrekin zeuden, biek aurrera jarraitzea erabaki zuten: alegia, osatzeko ahalegina egitea.

Eskertu zenuen medikuak proposamena era horretan egitea?

Bai, eskertu egin nuen, eta eskatu ere egiten dut niretzat, nire ingurukoentzat eta nire semearentzat berriro ere antzeko egoera batean badago. Eta orain gertatuko balitz, gainera, ezberdin jokatuko genuke seguruenera. Orain berriro une zail bat pasatu du semeak, ez da hiltzeko zorian egon, baina tratamendu oso bortitz bati egin behar izan dio aurre. Berriro mintzatu gara gaiari buruz emaztea eta biok, eta bat etorri gara: orain dela hemezortzi urteko egoeran berriro ikusiko bagina, orain ezberdin jokatuko genuke.

Asko hitz egiten da halako egoera zailen ondorioz ikasten den guztiaz. Deus ikasi al duzu zuk?

Madarikatu egiten dut nire semearen sufrimenduaren ondorioz ikastea lortu dudan ezertxo ere. Moralgabea iruditzen zait horren ondorioz ezer ikasi dudala esatea. Objektiboki bai, bizitza beste era batean ikusten ikasten duzu... Baina bi beso emango nituzke gorabehera horien berri ez duen ergel erabateko bat izateagatik eta seme osasuntsu bat izateagatik; seme libre bat, bere askatasunaren zorabioa bizi duena, eta ez dagoena aulki gurpildun batean.

Kosmetika hutsa dira aniztasunaren aldeko kanpainak?

Integrazioaz asko hitz egiten da; baina argi izan behar da badagoela elbarri talde bat ez dena inoiz integratuko. Gizarteak integratu behar ditu pertsona horiek. Elbarrientzako pentsatutako tailerrez hitz egiten da, politikariek horietara egiten dituzten bisitez, edo elbarrientzako etxe tutoretzapekoez. Eta ongi dago horrelakoak izatea. Baina inoiz inolako tailerrik egiteko gai izango ez diren elbarriak badira... Maila bat badago beherago: inor ez da horra jaisten.


Hezkuntza legea egiteko proiektu bat onartu dute, ezartzeko astirik ez dagoen arren

Airean, lege aldaketen esperoan jarraituko du datozen hilabeteetan Hego Euskal Herriko hezkuntza sistemak. Espainiako Gobernuak LOMCE legea indargabetzeko proiektua onartu zuen atzo, baina ez du astirik izango parlamentuko tramitazioa igarotzeko. Hortaz, hurrengo gobernuaren eta parlamentuaren esku geratuko da gaia. Bitartean, LOMCE legea egongo da indarrean, nahiz eta haren euskarri nagusiak, errebalidak, etenda dauden oraingoz.

Isabel Zelaa ministroaren egiteko nagusia izan da hezkuntza legea aldatzea. Finean, LOMCEren aurreko egoerara itzultzea proposatu du: errebalidak ezabatzea, Erlijioak kalifikazioetarako balio ez izatea, ikasgai nagusien edukia Madrilek zehaztea... Oinarrian, LOE legearen gisakoa planteatu zuen Zelaak —2006koa da hori, PSOE gobernuan zegoenekoa—. Ministroak nabarmendu du egindako proposamena «progresista» dela: «Oinarria da inor atzean ez geratzea, eta ikastetxean talentu guztiak arrakastaz tratatzea».

Hezkuntzaren aldetik berritasun batzuk baditu Zelaaren proposamenak; besteak beste, maila errepikatzen dutenei laguntza berezia ematea ezartzen du, eta Batxilergoa ikasgai bat gainditu gabe bukatzeko aukera aipatzen du —errepikatzea neurri baliogabea dela diote azterketa ugarik—.

Hizkuntza maila

Euskal hezkuntzari eragin diezaiokeen proposamen bat ere bada Zelaaren testuan. Irakats-hizkuntza ezartzea erkidegoen esku utzi nahi du, eta proposatu du ikastetxeek neurriak hartzea ikasleek hizkuntza ofizialetan «beharrezko maila» badutela egiaztatzeko. Alegia, eskolek bermatzea euskaraz zein gaztelaniaz maila egokia dutela ikasleek. Horrek eragin handia luke euskararen irakaskuntzan; izan ere, gaur egungo azterketen arabera, ia ikasleen erdiek euskaraz ez dute lortzen «eskatutako gaitasuna».

Proposamenak ezerezean geratuko dira oraingoz. Zelaa: «Ez da mundua amaitu. Hori bultzatuko dugu gauden lekuan gaudela»


Ederra

Heziketan datzala gako nagusia. Gizarte honen sakoneko arazoak azaleratzen direlarik, askotan entzun izan diegu esaldi hori hezitzaileei, politikariei, analistei... Maiztua dirudi, baina egia da; egia da, baina esaten erraza eta burutzen zaila. Burutzen zaila, baina etengabeko ahalegina eskatzen duena...

Bestalde, guztiok ditugu fobia batzuk, mundua hobeto ez, baina errazago ulertzen laguntzen digutenak. Animalia beldurtiak gara pertsonak. Eta nahiago izaten dugu mundua gure komenentziara eta erraz ulertu, ondo ulertzen saiatu baino. Ikara sortzen digu gurekiko desberdinak, eta horren aurrean ohitura eta iritzi zaharretan ainguratzea izaten da irtenbiderik makurrena, mundua beti aldatuz baitoa.

Muturreko buru-hertsitasunik ez duen edonork lasai asko sinatzeko moduko esaldiak baino ez dira orain arte idatzi ditudanak. Harritzekoa, harrotzekoa da, joan zen astean Donostian hil zuten gaztearen amaren ahotan, minari argitasunak gaina hain eder hartu izana. Fatima Hacine-Bachak etorkinei buruzko aurreiritziez, gorrotoaren gainean edo kartzelatik sartu-irtenean dabiltzan gazteen birgizarteratzeari buruz bota dituenak txoko bat egiten dute gure gogo-bihotzetan. ETBren kameren aurrean, unitate didaktiko bat minutu eta erdian.


Berbalagun agenda (APIRILA 1)

agenda osoa .pdf formatuan gura baduzu klikatu hemen


4 domina Espainiako Txapelketan, eta Mendia garaile Getaria-Zarautzen

Markel Alberdi podiumean. Irudia: Bidasoa XXI

Banakako bi domina eta taldekako beste bi medaila eskuratu zituzten Bidasoa XXI igeriketa taldeko kirolariek Bartzelonan egindako Espainiako Txapelketan. Hala, Markel Alberdik banakako brontzezko bi domina lortu zituen, 50 eta 100 metro librean. Bi kasutan, 23 eta 50 segundoko markak hobetu zituen, hurrenez hurren.

Erreleboen lehian eskuratu zituzten Irungo klubeko igerilariek beste bi dominak. Markel Alberdi, Yerai Lebon, Juan Tolosa, Ion Mugika eta Oskitz Aguilar igerilariek osatutako taldeak 4×100 eta 4×200 metro librean lehiatu eta zilarra lortu zuten bi probatan Bidasoa XXIekoek. Gainera, errelebo luzeko Euskadiko markarik onena hobetu zuten igerilariek.

Irati Mendiak lehen postua bete zuen. Irudia: Bidasoa XXI

Mendia, txapeldun

Espainiako Txapelketan 800 metro luzeko proban lehiatu zen Irati Mendia bidasoarra eta 14. postua eskuratu zuen. Hala ere, zuzenean abiatu zen Getaria-Zarautz txapelketa ezagunera eta bertan lehen postua lortu zuen Bidasoa XXI taldeko kirolariak. Mendiak bertan Ainhoa Oñatibiak egindako markarik onena haustea lortu zuen.


Errehabilitazioari buruzko jardunaldia, Urretxun

URRETXU // Gaur, 18:00etan, neuro-errehabilitazioari buruzko jardunaldia egingo dute Sortzen eraikinean. Aldundiko ordezkari batek eta Toledoko paraplegiko ospitaleko eta Erromako laborategi bateko adituek parte hartuko dute. Produktu erakusketa ere egongo da.


PPk alderdien arteko akordioa proposatu du, bakea behin betiko izateko

Antonio Basagoitik zuhurtzia eskatu du "biktimen gainetik ez pasatzeko", eta Pio Garcia Escuderok uste du oraindik asko dagoela egiteko "betirako bakean bizi ahal izateko".

Antonio Basagoitik esan du "terrorismoaren biktimen egiaren eta oinazearen gainetik inor ez pasatzea" bermatu behar dela eta, ondorioz, "presaz eta nerbioak jota ez jokatzeko" eskatu die gainerako politikariei.

"Erantzukizuna eskatu behar dut, antsietatearekin eta arinkeriaz jokatzeagatik terrorismoaren biktimak ez gutxiesteko; izan ere, biktimen ereduak historia hori berriro ez errepikatzeko balio behar du", adierazi du.

Alderdi Popularrak gaur arratsaldean Ermuan (Bizkaia) egin duen ekitaldi politikoan Basagoitiz gain, Pio Garcia Escudero, Leopoldo Barreda, Arantza Quiroga eta Marimar Blanco ere izan dira eta ETAren biktimen omenez eraikitako monumentuaren aurrean egindako lore-eskaintzan parte hartu dute.

Basagoitik PSOEri eta gainerako alderdiei akordio bat egiteko proposamena luzatu die, "mehatxua amaitzeko eta gizarte honek behar duen elkarbizitzarako askatasuna bermatzeko". "Lehia alderdikoiak albo batean uzteko eta bidea demokratok markatzeko garaia da", azpimarratu du.

ETAk armak uzteko erabakia hartu izana "albiste oso ona" dela berretsi du, baina orain "elkarbizitza demokratikoaren" alde lan egiteko unea dela esan du eta horren ondotik "Euskadiren ongizatea" bermatzeko bideari heldu beharko zaila erantsi du.

Bestalde, Leopoldo Barredak adierazi du historia ez dutela "armak hartu zutenek" idatzi behar eta "justizia" eskatu du "demokrazia terroristen baldintzetara ez moldatzeko".

Amaitzeko, Pio Garcia Escudero Senaturako Madrilgo PPren zerrendaburuak hartu du hitza. Bere esanetan, ETAk indarkeriari behin betiko uko egin izanak "albiste ona da", baina "oraindik euskal gizartea eta espainiarra betirako bakean bizi ahal izateko bide luzea egin beharko da", ohartarazi du.

Era berean, ETAk eragin dituen ehunka biktima gogoratu ditu eta Miguel Angel Blancori aipamen berezia egin dio: "Bidean geratu direnak ezin ditugu inoiz ahaztu".


Punk-rock, country eta rock and roll doinuak entzun ahal izan ziren zapatuan Gaztelekuan

Deadstring Brothers estatubatuarrak izan ziren gaueko izarra, country estiloa oinarri; Norman taldeak ere, txukun bete zuen lana, pun-rocka eskainiz. Gaztelekuan batutako jendeak gustura ikusi zituen talde biak.

Norman eta Deadstring Brothers; bi talde, bi jatorri, eta musika egiteko bi estilo desberdin. Zapatu gauean Oñatiko Gaztelekuan bildu zirenek gustura entzun zituzten Eibar eta Ondarroa aldetik datorren Norman taldearen punk-rock eta Deadstring Brothers estatubatuarren country-rock doinuak.

punk-rocka euskaraz

Eibar eta Ondarroa aldetik egin zuten gurera bisita Norman taldekoek. Danbaka lehiaketako talde sailkatuetako batek, euren maila erakusteko aukera izan zuen eta ez zuen hutsik egin. Punk-rocka landuz, erritmo aldaketekin, ikusleak baloratu zuen euren lana.

Estatubatuarren lan bikaina

Deadstring Brothers taldeak, maisutasunez, Ingalaterrako zein Ameriketako 60ko eta 70eko kutsua ekarri zuen Oñatira. Johnny Cash edota Hank Williams abeslarien erro countryak eta taldearen jatorrizko Detroit hiriko kutsu eta melodiek –Gram Parsons edota The Band taldeen eragina nabari da euren abestietan– dantzan ipini zituen gaztelekuan batutakoak.


Kultur Agenda zerbitzua sortu du udalak

Askotariko jarduerak antolatzen dira urte osoan Pasaian, eta horiei guztiei oihartzuna eman asmoz, Pasaiako Udalak Kultur Agenda zerbitzua sortu berri du.

Paperean zein euskarri digitalean zabalduko dute kultur agenda. Papereko lehen esku-orria banatu dute ja postontzietara, eta sare sozialen bidez ere ari dira aldiro-aldiro antolatutakoen berri ematen, Facebook, Twitter eta Instagram bidez.

Posta elektroniko bidez buletina jasotzeko aukera eskainiko dute baita ere. Interesdunek izena eman beharko dute aurrez. Horiez gain, herriko kultur eragileei deia egin diete antolatutakoen berri kultur agenda bidez iragarri dezaten, posta elektroniko bidez informazioa helarazita.


Lapitzerako Auzo Plana osatu dute, «bizitzeko leku atseginagoa izan dadin»

Iaz San Miguelen egin zuten bezalaxe, orain Lapitze auzoari heldu zaio auzotarrekin batera Auzo Plana garatzeko unea. Azken urte honetan auzoko eragileen, erakundeen eta udalerriko alderdi politikoen parte hartzearekin landu du Elitxu Auzo Elkarteak, aldundiaren babesarekin, eta Hiritik At kooperatibarekin laguntza teknikoarekin.

Prozesuan zehar auzokoen eta auzoko talde eta erakundeen kezkak eta proposamenak jaso eta egiaztatu dituzte, eta guzti horiek alderdiekin alderatu dituzte. Prozesu horren emaitza da aurkeztu berri duten plan hori.

«Plan hau oso lan tresna erabilgarria da guretzat, eta datozen urteetan gure auzoan lanean jarraitzeko aukera emango digu, gure helburua bizilagunen ongizatea izanik, hau lortzeko behar diren jarduera ildoen eta bideen ikuspegi argiagoa izango dugu», esan dute Elitxu Auzo Elkarteko kideek.

Finean auzoa eta hiria «bizitzeko leku atseginagoa izan dadin» ekin diote Auzo Planari, «herritarrak beren orainaren eta etorkizunaren benetako protagonista izan daitezen».

Pandemiaren baldintzapenek uzten duten neurrian plana osorik aurkezteko asmoa dute bizilagunek eta Hiritik At-ek.


‘Lokarri’ren manifestaziorako autobusak

Lokarri talde sortu berriak lehen ekitaldi publikoa egingo du datorren larunbatean Bilbon, manifestazioa izango baita 17:30etan La Casillatik aterata. Guztion artean. Bakea-Akordioa-Kontsulta da manifestazioko lema eta lau ideia nagusi aldarrikatuko ditu: bakea guztion artean eraiki behar dela; bake prozesua zabaltzeko garaia dela; akordio anitza behar dela; eta herritarrei kontsulta egin behar zaiela. Autobuserako izena emateko deitu 943 000600 telefonora.


Enekoitz Bastegieta Esloveniako mugan ikusi dute azkenengoz

Martxoak 11 geroztik etxetik falta den Enekoitz Bastegieta gernikarra herenegun arratsaldean identifikatu zuten Esloveniako poliziek, mugako kontrol batean. Segurtasun Sailak bilaketa agindua emana zuen Schengen eremuan, eta horri esker aurkitu dute 39 urteko gaztea.Hala, Esloveniako poliziak abisua eman zuen martitzen arratsaldean, Bastegieta, bere furgonetagaz, herrialde horretako muga zeharkatzera zihoanean. Osasun egoera onean dagoela eta etxera bidean dela esan du Ertzaintzak, prentsa ohar baten bidez.Aniztasuna Hilaren 10ean, bizikletan ibiltzera zihoala esanez, ohar bat eskegi zuen bere dendako erakusleihoan, baina bueltatu ez zela ohartuta, haren etxera joan ziren hurbilekoak.Atea zabalik aurkitu zuten, telebista piztuta, baina gizonezkoaren, bizikletaren eta haren ibilgailuaren arrastorik ez. Hori dela eta, salaketa jarri zuten, eta Ertzaintzak hilaren 11n hasi zuen gaztea bilatzeko ikerketa. Dena den, Bastegieta non eta nola desagertu zen ez zekiten, eta hipotesi eta aukera denak zabalik izan dituzte.


Arabako Foru Aldundiak 77 lanpostuko lan-deialdi publikoa egingo du

Gizarte ongizaterako esparruan egingo dute deialdia. 30 lanpostu monitoreei eskainita egongo dira; 29, gizarte langileei; 17, psikologoei; eta plaza bat erizain laguntzaileei zuzenduta egongo da.

Arabako Foru Aldundiaren Gizarte Ongizateko Erakundeak 77 lanpostuko lan-deialdi publikoa egingo duela jakinarazi du ostegun honetan.

Aldundiaren Gobernu Kontseiluak ostiral honetan berretsiko du deialdia. Lehendabiziko azterketak urtebete barru, 2019 amaieran, egingo direla aurreikusi dute.

Marian Olabarrieta Gizarte Zerbitzuetako diputatuak azaldu duenez, 30 lanpostu desgaitasuna duten pertsonekin aritzen diren monitoreei zuzenduta egongo dira; 29, gizarte langileentzako izango dira; 17, psikologoentzat; eta plaza bat urritasun intelektuala duten erizain laguntzaileei zuzenduta egongo da.

Horrez gain, desgaitasuna duten lagunei eskainitako sei lanpostu ere izango dira.


Hurrengo zita, apirilaren 6ean

Aste Santuko oporrak direla eta, Ttapa Ttapak gaur ez du bueltaxkarik emango. Hurrengo zita apirilaren 6ean izango da, beti bezala,10:30etan Atsegindegin.